Ancorak eskatu du ez uzteko Arte Ederren barruko aldea botatzen | Kultura | Berria\nAncorak eskatu du ez uzteko Arte Ederren barruko aldea botatzen\nHabe batzuk sendotzeko agindu diotelako eskatu du Sadek baimena. Eraikina pixkanaka suntsitzeko estrategia bat da, Ancoraren ustez\nGORKA RUBIO / @FOKU\n2000. urteko kartel batekin atera zuten argazkia atzo Ancora elkarteko ordezkariek. Ordurako ari ziren Donostiako Arte Ederrak eraikina babesteko eskatzen. Susmoa dute auzia «zerbaiten bukaerara» iristen ari ote den, nahiz eta horrekin ez duten esan nahi egoera beraiek proposatutako konponbidetik gertu dagoenik. Eraikinari lotutako hainbat gertaera izan dira azken asteotan: besteak beste, Sade enpresak, eraikinaren jabeak, baimena eskatu berri du barrualde guztia eta sabaia botatzeko. Kupula eraitsi zuen aurrena, eta ez zuen berriz jarri. Ancorakoek uste dute estrategia baten parte dela: «Arte Ederrak suntsitu nahi dute faseka». Hala, elkarteak alderdi politiko guztiei eskatu die eraikin horren defentsa lehentasunen artean jartzeko hauteskunde programetan.\nIcomos ISC20C erakundeak —Unescoren kontsulta erakundea da— arriskuan dagoen ondareari buruzko nazioarteko alerta bat eman eta bi astera etorri da baimen eskaera. «Espainian orain artean ez zen halako alertarik izan». Erakunde horrek Gunny Harboe presidenteak sinatutako gutun bat bidali zien Donostiako Udaleko, Gipuzkoako Diputazioko eta Eusko Jaurlaritzako ordezkariei, Arte Ederrak eraikina babesteko eta kontserbatzeko eskatuz. Gutunarekin batera, txosten bat ere igorri zuen erakundeak, eta nabarmendu eraikinak «nazioartean duen balio ikaragarria». «Eta kasualitatea izango da, edo ez, baina, alerta hori eman eta bi astera, barruko alde guztia botatzeko eskaera egin du jabeak, sabaia barne». Ancorakoek gaineratu dute, komunikabide batean egindako adierazpenen arabera, enpresak ez duela asmorik gaina berriz jartzeko. «Eraikina suntsitu nahi dute barrutik eraitsi eta egurats zabalean utzita».\nElkarteko kideen esanetan, auzitegiek iazko abenduaren 20an emandako epai batean oinarritu da Sade baimena eskatzeko. Epai horrek habe batzuk sendotzeko agintzen zion Saderi. «Baina ez du habe horiek konpontzeko edo sendotzeko proiekturik aurkeztu, ez: erabat bota nahi du barrua. Proiektuak 436.279,92 euroko aurrekontua du BEZik gabe; pentsa zein handia den eraispena». Elkarteko kideek diote argi dagoela etekinen bat atera nahi duelako egingo duela gastu hori, bestela ez lukeela egingo: «Arte Ederrak suntsitu eta espekulazio urbanistiko bat gauzatzea da haren helburua, etxebizitzak egitea». Gaineratu dute baimen eskaerako puntuetako batean ere ondorioztatzen dela asmo hori, Sadek azaldu baitu gaur egungo barruko egitura ordezkatu nahi duela, «eraiki beharreko eraikinaren etorkizuneko diseinura egokitzeko».\nElkartearen arabera, baimen eskaeraren datak badu garrantzia —apirilaren 24koa da—, nazioarteko alertatik bi astera egina izateagatik ez ezik, beste arrazoi batengatik ere: «Hauteskundeak hain gertu egonda, gure ustez, egutegiarekin jolasean ari da jabea: kargu eta zinegotzi berriak izendatu arteko impasse egoera baliatu nahi du hiru hilabete pasatzeko erantzunik jaso gabe». Tarte horretan erantzunik jasoko ez balu, baimena lortuko luke Sadek, administrazioaren isiltasunagatik.\nAncorak hainbat arrazoi eman ditu baimena ukatzea eskatzeko. Legeari dagokionez, esan du Hirigintzako eta Eraikitako Ondarea Babesteko Plan Berezian berrikusten ari direla Arte Ederrak eraikinak izan beharreko babes maila; C mailan dago gaur egun, eta A edo B mailara alda diezaiokete. «Horrek ez luke baimenduko barruko aldea botatzea; beraz, berrikuspena amaitu arte, ezin da eman baimena». Arrazoi teknikoei buruz, Ancorak esan du eraikina ez dagoela erortzeko zorian, nahiz eta enpresak hori sinetsarazi nahi dien herritarrei, eta hala erakutsi dutela zenbait azterketak.\nEta arrazoi kulturalei helduta, elkarteak dio Icomosek emandako alerta horrek berak bakarrik aski izan behar lukeela baimena ukatzeko, edozein politikari «lotsarazteko modukoa» delako. «Arte Ederrak eraikinak balio unibertsalak dituela esan dute. Beste edozein hiri harro egongo litzateke nazioarteko adituek halako aitortza egingo baliote bere udal eremuan dagoen eraikin bati; are gehiago, Zinemaldiaren hiria izanda, Espainiako zinematograforik zaharrena baita eraikina».\nEraikinaren jabe Sade enpresarekin akordio bat egitea eta Arte Ederrak esku publikoetara pasatzea da Ancoraren nahia, euskal gizartearen zerbitzura jarri ahal izateko. Eta horretarako formulak badaudela adierazi du: besteak beste, balio justuaren edo trukaketaren bidez. Eta erakundeei gogorarazi die legeak ondarea babestera behartzen dituela.


Urretxu | Kontsumo bulegoan erreklamazioak bikoiztu egin dira ia, pandemia dela eta - Noticias de Gipuzkoa\nUrretxu | Kontsumo bulegoan erreklamazioak bikoiztu egin dira ia, pandemia dela eta\n2020an, bidaiekin lotutako erreklamazioak izan dira nagusi Urola Garaiko bulegoan\n– a.z. 03.05.2021 | 01:10\nUrola Garaiko kontsumo bulegoa. Argazkia: A.Z.\nurretxu – Urola Garaiko kontsumo bulegoak 2020ko datuak ezagutzera eman ditu. Hor ere koronabirusak eragina izan du, noski. Herritarren erreklamazioak bikoiztu egin dira ia. Eta erreklamazio gehien jaso dituen sektorea bidaia agentziena eta operadore turistikoena izan da.\nBigarren postuan telekomunikazioarekin lotutakoak daude (hori urtereko kondua da) eta hirugarrenean hegaldiekin lotutakoak (horrek ere pandemiarekin erlazioa du, noski). Gainera, 2020an aurreko urtean baino ia 100 erreklamazio eta kontsulta gehiago egin dira.\nErreklamazio asko 2020an 263 erreklamazio eta 328 kontsulta egon dira. 2019an, berriz, 133 erreklamazio eta 364 kontsulta egin ziren. Urte batetik bestera erreklamazioak ia bikoiztu egin dira, beraz.\n2020ko erreklamazioei dagokienez, urretxuarrek 83 egin dituzte (%31,56), zumarragarrek 126 (%47,91), legazpiarrek 42 (%15,97) eta Ezkio eta Itsasoko bizilagunek bakarra (%0,38). Gainontzeko erreklamazioak Goierri garaitik kanpoko bizilagunek egin dituzte: hamaika (%4,18).\nKontsultei dagokienez, urretxuarrek 150 egin dituzte (%45,73), zumarragarrek 101 (%30,79), legazpiarrek 65 (%19,82) eta Ezkio eta Itsasoko bizilagunek bi (%0,61). Gainontzeko kontsultak Goierri garaitik kanpoko bizilagunek egin dituzte: hamar (%3,05).\nOinarrizko argazkigintza ikastaroa Legazpin.\n'El agente topo' emango dute ostegunean.


erabili.eus/ Jose Irazu euskaltzain izateko hautagai\nHemen zaude: Sarrera » Sare-aldizkariak » Berri berriak » Jose Irazu euskaltzain izateko hautagai\nJose Irazu euskaltzain izateko hautagai\n2006-01-28 / 07:00 / Euskaltzaindia BESTELAKOAK\nJose Irazu Garmendia "Bernardo Atxaga" euskaltzain izateko hautagai proposatu dute Juan Mari Lekuona euskaltzainaren heriotzaren ondorioz hutsik dagoen aulkia betetzeko.\nHauxe izan da Euskaltzaindiak Donostian egin duen osoko bilkuran (2006-01-27) aurkeztu duten hautagaia:\nJose Irazu Garmendia Bernardo Atxaga: Xabier Kintana, Jose Luis Lizundia eta Ana Toledo euskaltzainek aurkeztua.\nHautagai gehiago izateko aukera\nEuskaltzaindiko arauek agintzen dutenez, euskaltzain batek utzitako hutsartea betetzeko proposamenak ondoko bi batzarretan aurkez daitezke. Beraz, urtarrileko bilkuran ez ezik, otsailekoan ere aurkez daitezke hautagai gehiago, Juan Mari Lekuonaren aulkirako.\nAzkenik, 2006ko martxoaren 31n egingo den osoko bilkuran, egingo da bozketa euskaltzain berria aukeratzeko.\n2006-01-28 / 09:37 / Dionisio Amundarain\nOndo eta egoki iruditzen zait Bernardo Atxaga euskaltzain izateko proposatzea, Joan Mari Lekuona zenaren aulkirako. Hain zuzen, Joan Mariri entzuna genion, euskaltzain asko gramatikazaleak-edo zirela, eta ez zela gehiegi pentsatzen literaturazaleengan. Beraz, ondo Bernardo Atxagan pentsatzea.\nHalere, Alfontso Mujika Etxeberria-k SENEZ 25. zenbakian, 2005ean, argitaratu duen artikuluak zer pentsa ematen du. Jose Ramon Etxeberria aspaldidanik aipatzen ari den arazoa aztertu du Alfontsok, hau da, euskara batuko hiztegian zientzia zehatzetako adituen eskua falta dela.\nHoriek horrela, zergatik ez litzateke pentsatu behar Elhuyarreko norbait edo UZEIko norbait edo ... norbait izendatzean? Nik neuk pozik ikusiko nuke euskaltzain Andoni Sagarna bat, Jose Ramon Etxeberria bera...\nHorra nire iradokizuna. Zerbaitetarako balio badu, ondo.\nBeste iradokizun bat\n2006-01-28 / 16:40 / Patxi Saez Beloki\nDionisio Amundarain iradokizuna ematen ikusita neurea ere ematera ausartu naiz.\nEuskararen ahozkotasuna sekula baino indartsuago dago eta euskaltzainen artean ez dago horren isla nabarmenik. Andoni Egaña euskaltzain ezin hobea litzateke nire ustez: prestakuntzaz filologoa, historiako bertsolaririk onena eta sarituena, eta hizkuntzaren kalitate eta komunikagaitasunarekin zeharo kezkatua. Horra, beraz, nire iradokizuna.


Euskaraz inprimatutako lehen liburua\nBernart Etxepareren liburuaren titulua, Linguae Vasconum Primitiae [Euskaldunen hizkuntzaren hasikinak], nahiz eta latinez izan, biziki egokia da, euskaraz inprimatua izan den lehen lana izendatzen baitu. Hautu hori, bistan dena, nahitarakoa da. Mende bat Gutenberg-ek inprimatzeko prentsa asmatu ondotik, Etxepare euskarazko libururik ez aurkitzea harritzen da, nahiz eta euskaldunen artean badiren anitz “abil, animos eta jentil” direnak.\nEuskara – beste edozein hizkuntza bezala – idazten ahal dela frogatzeko asmoarekin argitaratu zuen autoreak bere lana: berak sortutako 15 olerkiren bilduma xume bat, ondotik etorriko diren euskarazko idazleei bidea irekiko diena. Hasiera xume honek duela fortuna hobea!\nBernart Etxepare, Eiheralarreko Done Mikel Zaharreko errektorea\nBernart Etxepare, dokumentu batzuetan Bernard Dechepare edo Bernat D’Etchepare grafiekin agertzen dena, 1480 urtea inguru Duzunaritzen sortutako apeza zen, garaian Nafarroako Erresuma independentean zegoen herrian. 1512 urtetik goiti, erresuma Frantzia eta Espainiaren arten urratua delarik, egoera politikoa biziki hauskorra da. Etxeparek kartzela ere ezagutuko du Pauen, garai batez alderdi txarra sustengatzeagatik, nahiz eta batzuk arazo moral batzuengatik gertatu litzakeela dioten. Berak gaitzerrateen biktima zela zion eta auzitegiak arrazoi eman zion. Linguae Vasconum Primitiae-ren argitalpenak, baimen baten eskuratzeari baldintzatua, agerian utzi zuen zurituaz izateaz gain, Etxeparek erregearen faboreak ere berreskuratu zituela.\n1545an, liburuaren argitaratze datan, Etxepare Eiheralarreko Done Mikel Zaharreko errektorea zen, eta dokumentu historiko batzuk agerian uzten dute garai batez Donibane Garazin bikario egon zela. Haren heriotzaren data ez da ezaguna, baina 1560 urtea inguru estimatua.\nHamabost olerkiren bilduma\nEtxepareren liburua, euskaraz idatzi diren beste liburu guziak baino zaharrago izanki, euskal literaturaren gidamarka historiko bat da. Anakronismo gisa kontsidera daiteke ere, ondoko mendean euskarazko ekoizpena kasik osoki liturgia edo erlisionezkoa izan baita, eta nagusiki itzulpena.\nEtxeparek, berak, nahiago izan du sorkuntza eta originaltasuna. Bere obra 15 olerkiz osatua da, batzuk aski luzeak, berak – xumeki – asmatu dituenak. Hautatutako gaiek ere ondotik etorriko direnekin kontrastean dira. Lehen bi testuak, luzeenak, Doktrina kristiana eta Amorosen gaztiguia aski klasikoki erlijioari lotzen dira. Baina ondotik Etxepare bereizten da: ondoko hamar olerkiek liburuaren mami nagusia osatzen dute eta amodiozko harremanei lotzen zaizkie::\nOrdu gaitzareki horrat zakitzat\nAmorre gogorraren despita\nTestu horietarik, apez baten lumatik harrigarriak, seinalatzeko da lehena, Emazten fabore, zeintan autoreak garaiko tendentzia misoginoaren aurka, emazteen defentsa hartzen duen:\nBalentria sinplea da andren gaitz erraitea,\nAmodioari buruzko serie honen ondotik, autoreak testu pertsonalago bat sartzen du: Biarnon, erregearen manuz, kartzelaratua izan zelako kontakizuna, ezagutu zituen dudak eta beldurrak, eta ondorioztatu zuen askatasunaren amodioa.\nAzken bi testuak bildumako ezagunenak izan daitezke. Kontrapas eta Sautrela, elkarren arteko antz handiko edukia dute, baina XVI. mendean modan ziren bi erritmo desberdinetan eraikiak dira: kontrapasa eta Italiatik etorritako sautrela. Biak euskara goraipatzen dituzten olerkiak dira azpimarratzen dutenak ere, sar-hitzean baino umiltasun anitz gutxiagorekin, autoreak, euskarazko lehen liburua inprima araziz, euskarari urrats garrantzitsu bat egin arazi diola.\nHedapen mugatutako lana… hastapenean\nErrege-akademiako aktetan Artxuk agertutako Linguae Vascunum Primitiae obraren itzulpena – Iturria Gallica http://gallica.bnf.fr/ark:/12148/bpt6k102422d/f77\nLiburu horren ale bakar bat gelditzen bada gure garaian, lehen tirada apala eta hedapen mugatua izan dituelako izan da. Iduriz, ondotik etorri ziren euskal autore batzuek, Sylvain Pouvreau edo Manuel Larramendi bezalakoek, ez zuten ezagutzen, edo bederen ez zuten haren aipamenik egin lehen euskal idazteak aipatzerakoan. Eta beste batzuek, Oihenart bezala, ezagutzen bazuten, gaur ezagutzen diogun arrakasta lortzeko, Joan Batista Artxuk Actes de l'Académie royale des sciences, belles-lettres et arts de Bordeaux [Bordeleko zientzia, letren eta arteen errege-akademiako aktak] aldizkarian frantsesezko itzulpena ager zezan beha egon behar izan da.\nInguramen desberdinetako jakintsuen ikerketa gaia izan da (Julien Vinson, Victor Stemph, Schuchardt, Ernst Lewy, René Lafon ou Urquijo..), eta berrargitalpen bat baino gehiago izan ditu, baita itzulpen ugari. Gaur egun, Etxepareren obra eskuragarri da espainolez, ingelesez, frantsesez, alemanaz, italieraz, baita ere arabieraz, katalanez, galizieraz, errumanieraz, txineraz, kitxuaz eta japonieraz.\nLiburu hau bazterrezina bilakatu da. Azken bi olerkiak, euskarari dedikatuak, abesti bilakatu dira, oraindanik kantatuak direnak, kasik 500 urte idatziak izanez geroztik. (Ikus Kontrapas testuaren aurkezpena Bilketan)\nOskorri taldearen Sautrela-ren bertsioa\nXXI. mende honetan, ikerketa zientifikoendako gai nagusia gelditzen den obra da. Adibidez:\nGelditzen den ale bakarra artoski zaindua da Frantziako Liburutegi Nazionalean, baina Gallica atarian kontsulta daiteke, bertsio numerikoan: http://gallica.bnf.fr/ark:/12148/btv1b8609513p


Nerabeen eta familien babesa – Irunero\nPosted on 2017(e)ko urriak 10 2017(e)ko urriak 10 by Irunero\nLaguntza psikologikoa, soziala, eta hezkuntza arlokoa eskaintzen ditu Gaztedi elkarteak, zailtasunak dituzten gazteentzat eta haien senideentzat\nLan diskretua burutzen du Gaztedi elkarteak Irunen. Nerabeei eta euren familiei zuzendutako laguntza zerbitzua eskaintzen du, arlo psikologikoan, sozialean eta hezkuntza arloan. Olaberria auzoan dute egoitza, Perujaran kalean. Hiriaren erditik aparte samar. Hala ere, kokapen horrek abantailak dituela azpimarratu du Iker Arizala psikologoak: “Egun euritsuetan edo hotzetan hona hurbiltzen denak, konpromisoa erakusten du”. Alde guztien ahalegina beharrezkoa baita, nerabezaroarekin lotutako zailtasun handienei aurre egiteko.\nAntzeko bi gela daude Gaztediren egoitzan. Idazmahaia eta ordenagailua dituzte albo batean, eta liburuak eta filmak apaletan. Terapiarako txokoan, besaulki erosoak daude, mahai baten inguruan, forma biribilean kokatuta. Mahaiaren gainean, musuzapi kaxatxo bat. “Ezinbestekoak dira, horrelako leku guztietan”, zehaztu du Iker Arizalak. Arbela ere badago, eta oso erabilgarria izaten da, kasu bakoitzeko lehenengo saioetan, adibidez. “Genogramaren teknika erabiltzen dugu. Marraztuz, zuhaitz genealogiko moduko bat egitea eskatzen diegu”, azaldu du Arizalak: “Informazio pila bat ematen du teknikak, nerabearen familiari eta testuinguruari buruz. Uste baitugu familiako kideen arteko harremanek eragin handia dutela nerabearen egoeran”.\n“Uste dugu familiako kideen arteko harremanek eragin handia dutela nerabearen egoeran”\nIker Arizala, Gaztediko psikologoa\n“Irungo kasu asko genituen, gero eta gehiago”\nRaul Giralde, Irungo Gaztediko zuzendaria\n2012an iritsi zen Gaztedi Irunera. Lehenago, bertako nerabeek Donostiara edo Errenteriara joan behar izaten zuten, Gaztediren beste egoitzetara. “Irungo kasu asko genituen, gero eta gehiago”, argudiatu du Raul Giralde Irungo egoitzako zuzendariak. Gaztedi elkartea, 1994 urtean sortu zen, batez ere, gazte atzerritarren integrazio proiektuei zuzenduta. Gaur egun, zailtasunak dituzten gazteekin lan egiten dute, orokorrean, kasuistika zabal bati erantzunez: limiteen falta, bullying-a, autoestimu falta, doluak, harremanak, indarkeria, drogen kontsumoa, teknologiari adikzioak eta abar luze bat. “Horietako asko, konektatuta egoten dira”, adierazi du Iker Arizalak.\n12 eta 18 urte arteko gazteekin eta haien familiekin egiten dute lan. Formazio ezberdina duten profesionalen lan bateratuari esker, zerbitzu integrala eskaintzen dute. Eusko Jaurlaritzaren, Gipuzkoako Foru Aldundiaren eta Kutxabank Fundazioaren diru-laguntzek, eta familien ekarpenek mantentzen dute Gaztedi.\nHiru fase dituzte tratamenduek\nIkastetxeekin harreman zuzena dute Gaztedin, eta bide horretatik iristen dira kasuetako asko. Dena den, ahoz-ahokoak ere ondo funtzionatzen duela nabarmendu dute. Nerabeen beraien artean, edo gurasoen artean. Zerbitzuaren erabiltzaileei iaz egindako inkesten arabera, haien %30ek izan du Gaztediren berri ezagunen bidez. Ikastetxeek bideratuta, kasuen %34 iritsi da Gaztedira. Lehen bilera baten ondoren, terapeuta bat esleitzen diote kasu bakoitzari. Zortzi psikologo ari dira gaur egun Irungo Gaztedin. Giraldek aitortu du, askotan gurasoek jarrera baikorragoa edukitzen dutela gazteek baino: “Denborarekin, ordea, neska-mutilen konfiantza eskuratzen dugu”.\nHiru fase edukitzen ditu tratamendu bakoitzak. Diagnostikoak 40 eguneko iraupena du. Raul Giraldek azaldu du: “Familiarekin eta gaztearekin hitz egiten dugu. Elkarrizketa horietan ondorioztatzen dugunaz gainera, guk beste helburu batzuk zehazten ditugu. Guztiekin, plana prestatzen dugu. Kasu batzuetan, familiari erakusten diogu, eta sinatu egiten dugu”. Bigarren fasea interbentzioa da, bere horretan. Lau hilabeteko iraupena izaten du, eta epe hori bukatzerakoan ez baldin badira helburuak bete, atzera bueltatzen dira berriro. Hirugarren fasea itxiera da, eta hilabete bateko iraupena izaten du. Beraz, tratamenduen iraupena sei hilabetekoa da, batez beste.\n“Lan talde anitza da, jendearen adinari eta formazioari dagokionez”\nCarla Fernandez, Gaztediko psikologoa\nTerapeuta batek edukitzen du kasu bakoitzaren gaineko ardura. Hala ere, lankideen iritziak eta aholkuak jasotzen dituzte beti. “Lan talde anitza da, jendearen adinari eta formazioari dagokionez. Horri esker, ekarpen handiak egiten dizkiogu elkarri. Oso aberasgarria da esperientzia”, adierazi du Carla Fernandezek. Teknika ezberdinen erabileraren eta arrakastaren berri ematen diote elkarri, adibidez. Iker Arizalak deskribatu ditu batzuk: “Dolu prozesuetan, adibidez, aulki hutsaren teknika, non falta den pertsonari hitz egiten jartzen ditugun. Eskulturen teknika ere adibide ona da: familiako kideak kokatzea eskatzen digu gazteei, haien arteko harremanak eta jarrerak aztertzeko”.\nDrogen kontsumo handia antzeman dute\nIrunen, Gaztediren beste egoitzekiko alde handiena, drogen kontsumoan nabaritu dute. “Mendekotasun kasu asko iristen zaizkigu. Gainera, beste arazoekin etortzen direnean ere, sarritan, toxikoen kontsumoa erantsi behar izaten zaie”, baieztatu du Raul Giraldek. Adibide gisa, drogen kontsumoarekin lotutako hamabi kasu daramatzate aurten. Bullyingarekin, aldiz, hiru besterik ez. Irungo kopuru handiagoen inguruan galdetuta, bertsio ofizialera jo du, lehenengo, Giraldek: “Mugan dago Irun, eta merkantzien pasabidea izan da betidanik”. Aurrerago, ordea, beste pista bat eman du, bestelako erantzukizunak eransten dituena: “Donostian, adibidez, gazteek ezkutuan kontsumitzen dute, edo gehiago zaintzen dute hori, bederen. Irunen, ikastetxeetako atean egon daitezke, eta kasu batzuetan, patioetan ere bai”. Kalamua da nerabeek kontsumitzen dituzten drogen ehuneko handiena. “Alkoholismo kasu bat ere eduki dut, hamasei urterekin”, erantzi su Raul Giraldek.\nKasu batzuk kudeatzea gogorra izaten dela onartu du Iker Arizalak: “Egia da denborarekin pixka bat immunizatu egiten zarela. Baina hala ere, pertsona zara, emozioekin lan egiten duzu, eta batzuetan, familien errealitateek inpaktu handia eragiten dute”. Halako arazo larriak gaindituta, momentu atseginenak tratamenduen itxieretan izaten dituela aipatu du: “Familiek esaten dizutenean jada ez dutela etortzeko beharrik”. Carla Fernandez lankidea ere ados dago, eta gaineratu du, familiekin konektatzeak, haien konfiantza lortzeak, asebete egiten duela. 36 familiaren kasuak landu zituen Irungo Gaztedik 2012an, Irungoez gainera, Hondarribikoak, Hendaiakoak eta Berakoak erantsita, besteak beste. Iaz, 77 izan ziren, eta aurten 51 daramatza jada. Kopuru handia, kontuan hartuta kasu gehienak, azaroa-abendua epean sartzen direla. 2013az geroztik, lan gehien duena da Irungoa, Gaztediren bost egoitzen artean.\nLEA ETXEBARRIETA, errugbi jokalaria: “Oso inklusiboa da errugbia”\nKaleko inkesta: Zergatik ez euskara gehiago erabiltzen Irunen?


GANDABOSTA 2015: noviembre 2015\nGaur negua hasi dela ematen du, hotz pilo bat egiten du eta euri asko. Beraz etxean kalefazioa jarri behar da, kalera ateratzeko txamarra, eskularruak eta txanoa jarri behar ditugu. Mendietan elurra dago baina Galdakaora oraindik ez da heldu.\nPublicado por IRUNE en 11:28 1 comentario:\nZelako zapatu lanpetua izan dudan. Oso nekatuta egon naiz , nahi duzue jakin zergatik?\nBueno, dena zapatuan gertatu zen: Goiza boleiboleko partiduarekin hasi zen, partidua galdua egin genuen, baina ondo pasatu genuen. Bukatu ostean IKEARA joan nintzen gauzak ikustera . Gero Txinatar jatetxe batera deitu genuen, gainera kotxetik jaitsi orduko, jatetxeko gizona atean zegoen itxaroten. Amaitzeko Peioren urtebetetzea euki genuen eta oso ondo pasatua nuen. Peioren urtebetetzea eta gero Plaza gorrira joan nintzen.\nPublicado por AMAIA en 11:11 1 comentario:\nAsteburu honetan gauza asko egin ditut. Ostiralean klasetik irten eta eskupilotako partidura joateko prestatu nintzen. Galdu genuen, baina denek esan ziguten oso ondo jolastu genuela. Gero, Anderren, nire lagunaren urtebetzera joan ginen, berandu heldu nintzen baina, oso oso ondo pasatu genuen.\nLarunbatean, goiz osoan zehar egon nintzen etxerako lanak egiten eta ikasten. Arratsaldean nire amarekin, nire osabarekin eta nire lehengusinekin boluntarioak izan ginen elikagaien bankuan (banco de alimentos).\nLekuko gazteena nintzen baina ala ere nagusiek beste lan egin nuen. Pabilioi handi bat zen, bertara kamioiak heltzen ziren elikagaiekin eta guk hauek ordenatu behar genituen, gero janarien falta dutenei banatzeko.\nEroskin ordaintzerakoan dagoen zinta antzeko bat zegoen eta bertan elikagaiak zeuden, orduan, bakoitzak elikagai mota bat aukeratu behar zuen, adibidez pasta eta bere eskuetatik pasatzen ziren pakete guztiak hartu behar zituen eta dagokion kutxan sartu. Nik hasieran elikagaiak zintan jartzeaz arduratu nintzen eta gero pasta eta elikagaiak ordenatzen egon nintzen.\n7 retan amaitu genuen lana eta Galdakaora etorri nintzen, Peioren urbetetzea ospatzera. Oso ondo pasatu genuen eta barre asko egin genituen.\nGaur, igandean, goizean Bilbora joan gara gozaltzera eta Gran Vian egon den lasteeketa ikusi dugu. Gero Erriberako Merkatuan egon gara, mosto bat hartzen eta loreak erosten. Kafetegi berri asko ireki dituzte iguru horretan eta oso pintxo goxoak zeuden. Arrastian amamaren etxean egon gara, berarekin berba egiten eta eskupilotako partida ikusten, Urrutikoetxeak irabazi du.\nLarunbaa goizean futbol partidua izan nuen Elexalde futbol zelaian, Atxular taldearen kontra. Asko kostatu zitzaigun baina ala ere , beraiek baino hobeto jokatu genuen eta 5-2 irabazi genuen. Pozik jarri ginen Atxular taldea ona zelako. Atxular taldean oso jokalari onak zeuden batez ere aurrelaria, txikia eta oso azkarra zen. Arratsaldez, Peioren urtebetetzea izan nuen ``Extremeño Centroan´´ , lehenengoz meriendatu eta gero jolasak egin genituen. Oso ondo pasatu genuen denok. Gero, nire ama eta aitarekin elkartu nintzen eta beste lagun batzuk topatu nituen plaza gorrian eta jolasten ibili ginen.\nPublicado por UNAI en 9:54 No hay comentarios:\n3 eguneko asteburua\nOstiralean ez genuen klaserik izan. Irakasleen eguna zelako, horregatik ostegun gauean nire aiton-amonen etxera joan nintzen lo egitera, nire gurasoek lanera joan behar zirelako.\nOstiral goizean euria hasi zen, beraz etxean gelditu nintzen telebista ikusten. Arratsaldean entrenamendura joan nintzen eta oso ondo pasatu nuen. Larunbatean partidua izan nuen eta oso goizetik altzatu behar izan nintzen, gainera 5-1 galdu genuen Monte-fuerteren aurka. Igande goizean etxean geratu nintzen eta arratsaldez nire lagunekin atera nintzen kalera.\nPublicado por IGOTZ en 3:48 No hay comentarios:\nAtzo arratsaldean Plaza Gorrian egon nintzen nire amama, aitite guraso, eta anaiarekin. Gero Santi Brouardera joan nintzen eta han Irune eta Irati zeuden. Geroago etxera joan nintzen eta afaldu ostean pelikula bat ikusi genuen.\nGaur goizean Usansolora joango naiz nire lehengusina eta izeko ikustera. Usansolon barraketan montatuko gara eta gero lagunekin jolastuko dut. Arratsaldean nire lehengusuarekin egongo naiz Galdakaon eta oso ondo pasatuko dut eguna.\nPublicado por Naroa en 3:28 No hay comentarios:\nOSTIRALA: Ostiralean ez zegoen klaserik, orduan ni eta nire ama\nMERKADONARA ETA LIDLera joan ginen. Biok gauza asko erosi genituen batez ere, janaria. Baina Peiori ere oparia erosi genion bere urtebetetze eguna ospatu genuelako. Gero nire etxera joan nintzen eta lekak jan nituen, oso gozoak zeuden. Arratsaldean nire lagunekin parkera joan nintzen: Paule,Ione,Nahia...\nGeroago etxera joan nintzen nire aitarekin eta PIZZA jan genuen, telebista ikusi nuen eta ohera joan nintzen.\nLARUNBATA: Larunbat goizean etxerako lanak egin nituen eta ingurune errepasatu nuen, geroago telebista piska bat ikusi nuen eta\nnire logela garbitu nuen. Gero nire amarekin etxeko gauzak egin nituen eta jatera joan nintzen. Arratsaldean Peioren urtebetetzera joan nintzen, oso dibertigarria izan zen eta gainera Peiok opari asko izan zituen. Nik karpeta bat eta liburu bat oparitu nizkion, beranduago plaza gorrira joan nintzen eta baloiarekin jolastu nuen Peio, Amaia eta Paulerekin. Gero etxera joan nintzen eta entsalada jan nuen.\nIGANDEA: Igandea goizean ez nintzen kalera atera nire jolasekin jolastu nuen.\nPublicado por MAIALEN en 3:19 No hay comentarios:\nPublicado por GANDABOSTC 2015 en 7:59 No hay comentarios:\nLandareak plantae erreinuko izaki bizidunak dira 300.000 espezi baino gehiago ezagutzen dira.\nEspezie askotako askotako landareak daude: loreak landare fruitua… Prozesu honetan landareek Eguzkiko argia erabiltzen dute, karbono dioxidoa.\nLandareek ura ateratzen du lurretik prozesua egiten laguntzeko. Lurretik ere nitrogenoa, fosforoa eta bestelako elikagai ateratzen dituzte.\nLandareen arnasketa: Landareek ere arnasa hatzen dute. Hostoak aireko oxigenoa hartzen dute eta oxigenoa hartzen dute eta gero karbono dioxidoa hartzen dute eta oxigenoa bota.\nEgunez landareek arnasa hartu eta fotosintezia egiten dute. Beraz airetik karbono dioxidoa eta oxigenoa hartzen dituzte eta gero biak botatzen dituzte. Gauez berriz ez dute fotosinteziarik egiten, baina arnasa hartzen jarraitzen dute.Hortaz,gauez oxigenoa hartzen dute, eta karbono dioxidoa kanporatzen dute.Horregatik ez da ona lo egitea landareekin barrena.\nUgalketa: Animaliek bezala landareek ere ugaltzen dira. Erleek loreen polena hartzen zihoala obulu batzuk pegatzen zaizkio eta orduan gero obuluak jauzten zaizkio eta horrela beste lore bat hazten da.\nMaitane, Andrea, Peio eta Amaia\nPublicado por GANDABOSTA 2015 en 2:28 No hay comentarios:\nPublicado por GANDABOSTA 2015 en 2:23 No hay comentarios:\nEMAKUMEEN AURKAKO INDARKERIARI EZ!!!!!\nPublicado por GANDABOSTA 2015 en 4:37 No hay comentarios:\nEMAKUMEEN AURKAKO INDARKERIARI EZ!!!!\nEmakumeen aurkako Indarkeria desagerrarazteko Nazioarteko Eguna urtero azaroaren 25ean ospatzen den nazioarteko eguna da.\nAzaroaren 25a Emakumeenganako Indarkeriaren kontrako Nazioarteko Eguna da, baina indarkeria matxistaren kontrako zure jarrera urteko egun guztietan adieraz ezazun eskatu egin nahi dizugu.\nPublicado por GANDABOSTA 2015 en 4:18 No hay comentarios:\nESPIOIA on PhotoPeach\nPublicado por GANDABOSTA 2015 en 1:09 1 comentario:\nPublicado por GANDABOSTA 2015 en 1:03 No hay comentarios:\nNegua hasi dela ematen du\nNegua hasi dela ematen du, aste honetan mendi askotan elurra egin du. Asteburuan mendira basoaz elurra ikusiko duzu, elurrezko panpinak egin ahalko ditugu, baina beroki, bufanda eta guzti joan behar dogu.\nPublicado por MAIALEN en 9:58 No hay comentarios:\nLarunbatean nire izeba eta osabaren eskontza izan nuen. Zeremonia\nForuako udaletxean izan zen. Nire osaba eta bere emaztegaia bajatu zirenean denok arroza bota genien, nire izebak ile guztia zeukan arrozaz beteta, eta gainerakoak ere bai.\nZeremonia ondoren jatetxe batera joan ginen, hor ezagutu nituen gehiago nire bigarren lehengusinak, mahai berdinean egokitu zitzaigulako jatea. Umeek ez genuen askorik jan, janari gehiena nagusiei emoten zieten. Nagusiak jaten zebiltzan bitartean gu jolasten egon ginen. Baina barruan jolastu genuen ,ezin genuelako kalera atera hotz asko egiten zuelako.\nNagusiak dena bukatu zutenean pastela egon zen, berriro ere nagusiei bakarrik emon zieten, pastela hiru txokolatezkoak zen eta marrubizko izozkia zeukan ondoan, nik ia ez nuen probatu. Pastela jaten zebiltzanean nagusiak, mahai bat jarri zuen gozokiekin, bonboiekin eta fruitu lehorrekin, guk bakarrik lagundu genien aterki txikitxoak jartzen janariari.\nAzkenean nagusiek bukatu zutenean, opariak emoten hasi ziren: neskei diru zorro bat eta barruan ispilu batekin, gizonei linterna bat eta umeei goxoki poltsa handi bat. Opariak soberan egon zirenez umeei ere eman zizkiguten. Azkenik diskoteka egon zen eta ondoren goxokiak jaten hasi ginen. Denbora guztia jolasten eta margotzen egon nintzen nire ahizpa eta lehengusinekin.\nPublicado por MAITANE en 13:55 No hay comentarios:\nAsteburu honetan, larunbat goizean, aitite eta amamaren etxera joan nintzen. Han nire ahizpa eta lehengusuekin egon nintzen. Amamak arroz beltza txipiroiekin prestatu zigun eta oso goso egon zen. Arratsaldean aita eta amarekin erosketak egitera joan nintzen eta lindt bonboiak erosi nituen. Niregehien gustatzen zaizkidanak gorriak dira.\nIgandean etxean egon nintzen eta etxerakolanak egin nituen.\nPublicado por Leire Oliden en 12:50 No hay comentarios:\nZelako eguraldia hasi den egiten, asteburu honetan (2015 Azaroaren 21, 22a) asko hotzitu du, negua hasi dela ematen du, ia-ia elurra dugu gure kaleetan.\nIruñean lehenengo elurtea izan dute. Orain eguraldi txarrarerako prestatzen hasiko gara. Niri hotsa gustatzen zait sudurra hozten zaidalako. Abantaila batzuk ditu, elurra egitean eskiatzera joan ahal naizelako, elur panpinak egin ahal dira eta hainbat gauza ...\nPublicado por AMAIA en 11:10 No hay comentarios:\nNire kirol gogokoena eskupilota da, adiskide taldean jolasten dut (galdakaon) astelenetan eta asteazkenetan entrenatzen dut, ere asteburuetan partiduak dauzkat.\nPublicado por GORKA en 5:01 No hay comentarios:\nNIRE 10 JOKALARI GUSTOKOENAK\n10.HAZARD BELGIKARRA DA, 24 URTE DITU, CHELSEAN JOLASTEN DU, AURRELARIA DA ETA JOKALARI OSO TEKNIKOA DA.\n9.RIBERY FRANTZESA DA, 30 URTE DAUZKA, BAYERN-EN JOLASTEN DU ETA AURRELARIA DA.\n8.LUIS SUAREZ, URUGUAIARRA DA, BARTZELONAN JOLASTEN DU AURRELARI BEZELA ETA 28 URTE DAUZKA.\n7. INIESTA ESPAINIARRA DA, 30 URTE DITU, ERDILARIA DA ETA BARTZELONAN JOLASTEN DU.\n6.ROBBEN HOLANDARRA DA, 31 URTE DITU, BAYERN MUNICHEN JOLASTEN DU ETA AURRELARIA DA.\n5.ZLATAN IBRAIMOVICH, SUEDIARRADA, PARIS SAINT GERMAINEN JOLASTEN DU, AURRELARIA DA ETA 33 URTE DITU.\n4.MULLER ALEMANIARRA DA, 25 URTE DITU, BAYERN-EN JOLASTEN DU ETA AURRELARIA DA.\n3.NEUER ALEMANIARRA DA, 27URTE DAUZKA BAYERN-EN JOLASTEN DU ETA ATEZAINA DA.\n2.RONALDOK MADRILEN JOLASTEN DU, 28 URTE ETA AURRELARIA DA.\n1.MESSIK BARTZELONAN JOLASTEN\nDU, 27 URTE DITU, AURRELARIA DA ETA ARGENTINAN JAIOTAKOA DA.\nPublicado por NICO en 1:28 No hay comentarios:\nLarunbatan Jon Galartzaren etxera joan nitzen lo egitera. Han telebista ikusi genuen, gero botila batekin apunterian jolastu genuen, bere txakurrarekin ere jolastu genuen eta azkenik afaltzeko brotxetak jan genituen. Gero telebista ikusi genuen eta lotara joan ginen.\nIgandean gozaldu eta gero play station IIan aritu ginen eta oso ondo pasatu genuen. Gero apunteriako lehiaketa bat egin genuen. Arratsaldean Josuren urtebetetzea ospatu genuen KNSan, oso ondo pasatu genuen, gauza asko zeuden jolasteko, tirolina, gizakizko futbolina, eskalada... Azkenengoz askaria hartu genuen eta horrela bukatu nuen eguna.\nPublicado por IGOTZ en 12:46 No hay comentarios:\nNIRE ASTEBURU IKARAGARRIA\nLARUNBATA: Larunbat goixean partidu bat jokatu genuen eta 7-0 galdu genuen. Partidua bukatu ondoren nire anaiaren partidua ikustera joan nintzen eta 3-2 irabazi zuten. Berak amaitu zuenean Gipuzkoara joan ginen eta hor Beasain eta Ormaiztegira ikusi genituen. Nire lehengusuei bizita bat egitera joan ginen, nire arrebak eskubaloiko partidu bat jokatu behar zuelako Usurbilen. Nire ama eta aita nire arreba ikustera joan ziren eta ni eta anaia nire lehengusuekin geratu nintzen, Ormaiztegin.\nOrmaiztegiko jaiak zirenez herrira atera ginen. Aspertu ginenean etxera joan ginen. Denbora pasatu zenean nire aita, ama eta arreba etorri ziren. Horren ostean afaldu genuen eta azkenik lotara joan ginen.\nIGANDEA: Igande goixean goxaldu ondoren Beasainera joan ginen nire beste lehengusuen gana. Hor bazkaldu genuen eta bazkaldu ostean, nire lehengusuek daukaten bilarreko mahai batean egon ginen jolasten, denbora asko. Jolasten amaitu genuenean eskutaketara jolastu genuen etxean, eskutaketa amaitu ondoren Galdakora bueltatu ginen.\nPublicado por ACHRAF en 11:24 No hay comentarios:\nAsteburu honetan oso ondo pasatu dut nire familiarekin.\nOstiralean etxera heldu nintzenean, segituan Valderegora joan ginen. Bidea oso luzea izan arren, paisaia oso polita zen, eta Gasaltza Añanatik pasatu ginen, baina gaua zenez ez genuen gehiegi ikusi. Heldu ginenean berandu zenez eta hotza egiten zuenez etxol barruan afaldu genuen. Gero, oheratu baino lehen, pixka bat jolastu genuen oheratzeko ordua heldu arte.\nLarunbatan goiean mendian ibiltzera joan ginen. Hor inguruetan egon ginen ibiltzen geundela euria zegoen, baina ia-ia ez ginen konturatu oso ondo pasatu genuelako eta "Encina Juradera de Angosto" ikusi genuen. Mila urteko zuhaitz zaharra da eta antzina herriko erabakirik inportanteenak bere inguruan hartzen ziren.\nArratsaldean nire aita eta biok tabernara joan ginen futboleko partidu bat ikustera, Real Madrid Bartzelonaren kontra eta Bartzelonako taldeak 0-4 irabazi zuen. Gero nire ama eta nire arreba etorri ziren eta tabernako bazter batean musikako talde bat, musika jotzera etorri zen. Oso ondo abesten zuten eta kantu zaharrak abesten zituzten, adibidez: Groenlandia, Maneras de vivir, Camino Soria, Amerikako abestiak, rock and roll, pop...\nIgandean gozaldu genuen eta euria egiten jarraitzen zuenez etxera itzuli ginen. Horregaitik arratsalde osoa, hau idazten eta etxerako lanak egiten egon naiz.\nPublicado por SERGIO en 10:37 1 comentario:\nOSTIRALA: Ostiralean eskolan egon nintzen\neta amaitu zenean dantzara joan nintzen nire lagunekin: Amets,\nDantza amaitu zenean nire etxean geratu nintzen 19:00arte, geroago kalera atera nintzen nire lagunekin: Amets,Amaia,Paule,Peio eta abar. Oso ondo pasatu nuen parkean, gero nire etxera joan nintzen, ondoren afaldu nuen eta telebista pixka bat ikusi nuen. Azkenik ohera joan nintzen eta lo egin nuen.\nLARUNBATA:Larunbat goizean kalera atera nitzen nire amarekin.\nEroskira joan nintzen eta niretzat boli batzuk erosi nituen. Gero nire etxera bueltatu eta jatera joan nintzen, arroza jan nuen oso gozo zegoen. Arratsaldean ez nintzen atera euria egiten zegoelako eta etxerako lanak egin nituen. Ondoren nire aitarekin jolas batera jolastu nuen ,oso dibertigarria izan zen. Gero txorizoa azkaldu nuen eta telebista ikustera joan nintzen, etxerako lanak amaitu nituenean afaldu egin nuen. Azkenik telebista pixka bat ikusi nuen eta ohera sartu nintzen, lo egitera.\nIGANDEA: Igande goizean 10:00etan esnatu nintzen, baina oso ondo negoen ohean. Esnatu nintzenean euria egiten zuen eta hotz asko neukan, orduan manta batekin estali nintzen.\nArratsaldea oraindik ez denez pasatu, ezin dut gehiago kontatu, baina arratsaldean oso ondo pasatuko dudala, seguru nago.\nPublicado por MAIALEN en 3:48 No hay comentarios:\nGaur partidua izan dut "Montefuerte" futbol zelaian, gure atezainak eskumuturra apurtuta daukanez, Asier Arenas gure futbol taldeko jokalaria, atezaina izan da. Asier urduri egon da baina oso ondo burutu du bere betebeharra. Nik oso ondo jolastu dut, Mikel nire entrenatzaileak esan duen moduan; gainera buruz "golazo" bat sartu dut eta partidua azkenean 3-1 irabazi dugu. Ea hurrengokoetan, gaur bezala, denok ondo jolasten dugun.\nPublicado por UNAI en 8:51 No hay comentarios:\nNIRE KIROLA FUTBOLA DA.\nNire kirola futbola da. Bihar txapelketa daukat eta irabazteaz gain lehenengoak gelditzea espero dugu. Eskolan, musikan oso azkarra naiz baina asko gustatu arren nahigo dut Heziketa Fisikoa. Nik oso ondo pasatzen dut nire klasekoekin, gainera asko laguntzen naute. Oso gutxi falta da gabonetarako eta guk etxean ospatuko dugu, familiarekin.\nPublicado por ALEJANDRO en 10:04 No hay comentarios:\nEuskeraren kanpaina hasi gara. Euskeraren kanpainan euskeraz hitz egin behar dugu, baina ez du balio andereñoaren ondoan bakarrik egitea, berak txartelak emateko.\nKanpaina honen helburua euskera bultzatzea da. Orduan,\ngero andereñoaren aurrean ez gaudenean ez du balio gazteleraz hitz egitea. Abenduaren 3an kanpaina bukatuko da, baina ondo egongo litzateke hau bukatu ondoren euskeraz hitz egiten jarraitzea.\nKanpaina honetan puntuak lortu ahal dira, eta klase bakoitzak 120 puntu lortzeagatik sari bat lortuko du. Puntuak neurtzeko klase bakoitzak trainera bat dauka horman zintzilikatuta eta trainera horretan bandera bat aurreratzeko 10 puntu lortu behar dira. Gure trainera kolore gorrikoa da eta "zuztarretatik ahora" deitzen da.\nPuntu asko lortzea espero dut.\nPublicado por ACHRAF en 12:35 No hay comentarios:\nPublicado por GANDABOSTA 2015 en 3:49 No hay comentarios:\nUra asko gustatzen zaidanez Surfa oso kirol ikaragarria dela iruditzen zait.\nOrain surfari buruz zertxobait azalduko dizuet:\nSurfa orain dela 500 urte sortu zen Polinesia artxipielagoan. Egia esan Hego Amerikan sortu zen kirol hau baina polinesioek izan ziren surfa egin zuten lehenengoak, konkretuki Hawaii uharteetan.\nHawaii uharteetan sortu zenez Estatu Batuetara zabaldu zen kirol hau, eta XX. mendearen erdialdean mundu osora zabaldu zen.\nACHRAF JEDYANE 5.A\nPublicado por ACHRAF en 13:06 No hay comentarios:\nKirolak jolas edo lehiaketa helburu duten ekintzak dira, giza gorputzaren ahalegina edo gaitasuna eskatzen duten jarduerak. Kirola banaka nahiz taldeka egin daiteke. Kirolaren helburu nagusia gaitasun fisikoak iraunaraztea eta handitzea da, baita arintasuna, mugimenduaedo indarra areagotzea ere. Kirolak, bestalde, gogoaren ezaugarri jakin batzuk indartzen ditu, ausardia, iraupena eta diziplina, adibidez. Bestalde, kirol ekintza antolatu guztien helburua markak haustea edo aurkakoari nagusitzea da. Horregatik, aldi jakinetan, lehiaketak edo txapelketak antolatzen dira mundu osoan. Bi kirolari mota nagusi bereizten dira. Batetik, zaletua, edo kirola gustuz egiten duena(amateur), eta bestetik, profesionala, dirua irabazteko helburuarekin aritzen dena. Baina batzuetan, zaila da bien arteko bereizketa garbia egitea.\nKIROL ESFORTZUA ETA ERRESPETUA\nKIROLAK OSO POLITA DIRA BAINA ONDO JOLASTEN BADUZU, EZ DA TRANPARIK EGIN BEHAR, ERRESPETU FALTA HANDIA DELAKO. KIROLARI PROFESIONALAK ETA UMEE BATZUEK ESFORTSU HANDIA EGITEN DUTELAKO. KIROL BATETARA JOLASTU NAHI BADUZU ETA GUSTATZEN BAZAIZU DENA EMAN BEHAR DA.\nEZ DAKIZKIT KIROL GUZTIAK BAINA HAUEK DIRA BATZUK:\nFUTBOLA LABURTUTA HAU DA: 22 JOKALARI DAUDE KANPOAN, ETA JOKALARI HOIEN HELBURUA BALOI BAT ATEZAINDEGIAN SARTZEA DA. GERO ETA BALOI GEHIAGO SARTU OBETO, IRABAZLE IRTETZEN ZARA. BAINA KIROL GUZTIEN BEZELA ARAU BATZUK DAUDE ETA ARAU HOIEK ERRESPETATU BEHAR DITUZTE.\nSASKIBALOIA : TALDE BAKOITZEAN 5 JOKALARIK JOLASTEN DUTE ETA BALOIA SASKIAN SARTZEAN DATZA.\nSURFA:Teorikoki surfa taula edo ohol baten gainean zutik zauden bitartean olatuetan irriztatzea da. Baina hori baino askoz gehiago da. Zutik zauden momentuan ez duzu ezertan pentsatzen, bakarrik momentuan gertatzen ari dena duzu buruan.\nNIRE MEZUA: HELMUGA EZ DA BETI IRABAZTEA, HELBURUA KIROLA EGITEA DA.\nPublicado por NICO en 12:45 No hay comentarios:\nNiri boleibola asko gustatzen zait. Ostiraletan Urretako polikiroldegian, boleibolera jolasten dut. Larunbatetan partiduak izaten ditugu, baina oraindik ez gara hasi. Udan aldiz, "boleiplaya" egiten dugu.\nLehengo taldearekin jarraitzen dut jolasten , baiana nire adineko neska berri bat etorri da.\nPrimeran pasatzen dut, batzutan galdu arren. Baina kirola horrelakoa da, batzutan galdu eta beste batzuetan irabazi.\nPublicado por AMAIA en 11:45 No hay comentarios:\nEuskal kanpainarekin hasi gara, euskara bultzatzeko kanpaina da. Euskaraz hitz egiten baduzu txartel bat ematen dizute, baina ez da euskaraz hitz egitea une txiki batean eta listo, baizik eta euskara hitz egitea denbora osoan. Puntu desberdinak daude: patiokoak jantokikoak eta klasekoak.Trainera gorri bat daukagu eta aurreratzeko hamar puntu lortu behar ditugu, ehun eta hogei puntu lortzen baditugu sari bat ematen digute. Bi egun daramatzagu eta guk hogeita piku puntu ditugu, 5. mailako puntu gehienak guk ditugu. Gure trainerua "Zuztarretatik ahora" izena du.\nPublicado por IGOTZ en 10:59 No hay comentarios:


Werentzhouse - Wikipedia, entziklopedia askea.\nWerentzhouse Frantziako udalerria da, Rhin Garaia departamenduan dagoena, Ekialde Handia eskualdean. 2013an 587 biztanle zituen.\n47° 31′ 01″ N, 7° 21′ 27″ E / 47.5169°N,7.3575°E / 47.5169; 7.3575Koordenatuak: 47° 31′ 01″ N, 7° 21′ 27″ E / 47.5169°N,7.3575°E / 47.5169; 7.3575\nMuespach, Bouxwiller, Fislis eta Durmenach\n279 (%49.3) 265 (%46.8)\n2007an Werentzhouse udalerrian erroldatutako biztanleak 587 ziren. Familiak 237 ziren, horien artean 65 pertsona bakarrekoak ziren (16 bakarrik bizi ziren gizonak eta 49 bakarrik bizi ziren emakumeak), 66 seme-alabarik gabeko familiak ziren, 90 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 266 etxebizitza zeuden, 240 familiaren etxebizitza nagusia ziren, 6 bigarren erresidentzia ziren eta 20 hutsik zeuden. 215 etxeak ziren eta 52 apartamentuak ziren. 240 etxebizitza nagusietatik 197 bere jabearen bizilekua ziren, 37 alokairuan okupaturik zeuden eta 6 doan lagata zeuden; 12 etxek bi gela zituzten, 35 etxek hiru zituzten, 35 etxek lau zituzten eta 158 etxek bost zituzten. 221 etxek euren parking plaza propioa zuten azpian. 89 etxetan ibilgailu bat zegoen eta 130 etxetan bat baino gehiago zituzten.\nWerentzhouse udalerriko biztanleria-piramidea 2009an .\n2007an lan egiteko adina zuten pertsonak 397 ziren, horien artean 302 aktiboak ziren eta 95 inaktiboak ziren. 302 pertsona aktiboetatik 280 lanean zeuden (157 gizon eta 123 emakume) eta 22 langabezian zeuden (8 gizon eta 14 emakume). 95 pertsona inaktiboetatik 28 erretiraturik zeuden, 32 ikasten zeuden eta 35 "bestelako inaktibo" gisa sailkaturik zeuden.\n2009an Werentzhouse udalerrian 238 unitate fiskal zeuden, 580 pertsonek osaturik. Pertsona bakoitzeko diru-sarrera fiskalaren mediana urteko 24.080 euro zen.\n2007an zeuden 13 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 2 eraikuntza enpresak ziren, 2 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 informazio eta komunikazio enpresa zen, 1 zerbitzu enpresa zen, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Werentzhouse udalerrian 6 nekazaritza-ustiategi zeuden, 126 hektarea erabiltzen.\nBouxwiller (1,4 km)\nDurmenach (2,0 km)\nFislis (2,2 km)


20:00: Juanma Urriza Laukotea: “Mamel”\n21:00: X. edizioko BBK Jazz Sariak emateko ekitaldia\n21:30: María Berasarte & Lisboa String Trio\nJuanma Urriza nafar bateria-jotzaile eta konpositoreak “Mamel” izeneko lana aurkeztuko digu. 2018ko BBK Jazz zikloaren barruko Bultzada Saria irabazi zuen proiektu honekin. Urriza apartekoak izan diren euskal musikarien azken belaunaldien barruan eragile nagusietakoa da. Aldaketei erraz moldatzea gain, malgua da eta zenbait estilo barne hartzen ditu. Gainera, hemengo “sideman” deiturikoen artean denetariko musikariek bilatuenen artean dago, erraz antzeman daitekeen berezko estiloari esker. Proiektu honetan, Urriza bere belaunaldiko beste hiru musikari handirekin batera elkartu da.\nKike Arza – kontrabaxua\nJuanma Urriza – bateria eta konposizioa\nMaría Berasarte donostiarra, Lisboan, Parisen eta Donostian bizi izan da eta hiri horietan garatu du bere ibilbide profesionala. Ezaguna da Pepe Rivero kubatar maisuarekin egindako lana eta iberiar musikaren interpretazio handia, bakarlari gisa egindako kantetan fadoak txertatuz.\nPortugali dion maitasunarengatik ezaguna da, “Todas las horas son viejas” izenburuko bere lehenengo diskoa fadoari eskaini zionetik, hain zuzen ere, herrialde honetako kritikarien arabera, atzerritar ahots batek grabatutako fadorik onena. Bere ibilbidea mundu osoko agertokietan musikaren izarrekin elkarlanean eskainitako emanaldiez josita dago.\nMaría Berasarte – ahotsa\nJosé Peixoto – gitarra klasikoa\nBernardo Couto – gitarra portugaldarra\nCarlos Bareto – kontrabaxua\nlarunbata, azaroa 23rd, 2019


Jaunartzeak - - Goiena.eus\nHorazio Argarate 2016-05-22 00:00\nImajinatu ezin duzue ere, ze harridura sortzen zaidan komunio zibilak egiten direla entzuterakoan.\nOndo deritzot familiako giroa ospatzeari eta gozatzeari. Inongo txarrik ez, alderantziz: ederra behar da izan gurasotasuna ospatzea.\nHazten doazen seme-alaben koskortzea derrigorrezko festa moduan ezarri beharko genuke. Gozagarria da, tarteka, familian bildu eta elkarrekin senidetasunean bizitzea. Gure baitan daramagun sentipenen artean dago senidetasuna, gure izatearen eta nortasunaren funtsezko zutabea.\nSenide hitzak zerbait agertzera ematen badu, elkarren arteko baldintzarik gabeko eta dohaintasunez eta duintasunez ematen den harremana adierazten du. Ezta? Balio horiek indartu eta sendotu beharko genituzke.\nGarai baten denontzako, eta gutxiengo batentzat oraingoan ere, balio horiek kristau erlijioarekin lotuta joan izan dira. Horregatik, fede hezieraren pausoak, kristautasunean aurrera egitez gain, senidetasunaren balioak bizitzeko aukera izan dira eta badira.\nKristautasuna senidetasunik gabe ez dago bizitzerik; baina senidetasuna, ordea, kristau federik gabe, bai. Orduan, zergatik hain gurea den hitza, Jaunartzea alegia, erabili fedetik at familia biltzeko lehenengo usadioen itzalean aitzakia bilatuz?


‘Label’ eta ‘bio’: zein da aldea? - ZientziaEus\n‘Label’ eta ‘bio’: zein da aldea?\n2001/06/15 Galarraga Aiestaran, Ana - Elhuyar Zientzia\nAzken urteotan, gizartea gero eta gehiago arduratzen da bere elikaduraz eta, batez ere, jaten duena osasungarria dela ziurtatu nahi du. Izan ere, behi eroak, pestizidak, dioxinak eta antzeko gaiek zeresan handia eman dute azkenaldian eta kontsumitzaileen kezka piztu dute. Hori ikusirik, merkatuan besteak baino osasungarriagoak eta ziurragoak direla adierazten duten produktuak aurkeztu dituzte. Besteetatik bereizteko asmoz, hainbat marka eta izendapen azaldu dira; horien artean nekazaritza biologikoa eta labela daude.\n‘Label’ hitzak ingelesez etiketa esan nahi du, eta ‘Eusko Labela’ Kalitatea Fundazioak hainbat produkturi ezarritako etiketa da. Bere funtzioak Fundazioaren bermea duten produktuak identifikatzea eta merkatuan beste produktu batzuetatik bereiztea dira. Lehen, produktuak zuzenean saltzen ziren eta erosleak bazekien nork ekoitzitakoak ziren. Baina ohiturak aldatuz joan dira eta janariak beste era batera merkaturatzen dira. Ondorioz, bertako produktuak identifikatu egin behar dira, eta ekoizpen-lanari, prestaketa, ontziratzea edo paketatzea eta identifikazio-lanak gehitzen zaizkio.\nProduktu batek labela eskuratu ahal izateko, Kalitatea Fundazioak ezarritako arau zehatzak bete behar ditu. Produktu bakoitzaren eremua, ekoizpen-prozesua, merkaturatze-modua, ontziaren ezaugarriak, identifikazioa eta beste hainbat alderdi jasotzen dituen araudia du. Ondoren, kalitateaz arduratzen direnek produktuaren jarraipena egiten dute, ezaugarri guztiak betetzen dituela ziurtatzeko.\nHauek dira orain arte Eusko Labela duten produktuak: Gernikako piperra, Ibarrako pitarrak, euskal tomateak, euskal babarrunak, euskal okela, baserriko oilaskoa, arkumea, eztia, hegaluzea, behi-esne pasteurizatua, euskal baserrian zenbait barazki, Arabako patata eta Arabako txakolina. Horietaz aparte, jatorrizko izendapena duten produktuak daude, adibidez, Getariako eta Bizkaiko txakolina, Arabako Errioxako ardoa edo Idiazabal gazta. Horiek ere araudi zorrotza bete eta ezaugarri jakinak eduki behar dituzte.\nNekazaritza biologikoak, aldiz, elikadurari buruz beste ikuspegi bat du. Labeldun produktuen ekoizpen-prozesuak garrantzi handia badu ere (adibidez, Euskal Okela izendapena duen labeldun haragiaren kasuan, ganaduaren ongizatea kontuan hartzen da), nekazaritza biologikoan zaindu beharreko alderdi nagusietako bat da.\nHain zuzen ere, nekazaritza biologikoan erabiltzen diren ongarriek ez dute ingurugiroa kaltetzen, eta ohiko pestizidak eta herbizidak debekatuta daude. Erabiltzen diren produktuak, gainera, nekazaritza konbentzionalekoak baino askoz errazago eliminatzen dira eta ez dute besteak adinako eragin toxikologiko eta ekologiko kaltegarririk sortzen.\nAldea, beraz, inguruarekiko begirunean datza batez ere, eta helburuak ere ezberdinak dira: labelak jatorria eta ezaugarri jakin batzuk babesten ditu, eta nekazaritza biologikoko produktuak ingurugiroa errespetatuz ekoitzi direla eta ez dutela ez pestizidarik ez herbizidarik ziurtatzen dute.\nBizkaiko txakolineko legamiak isolatu eta identifikatzea.


EAJ-PNV: Urkullu: "Orain Euskadiren garaia da! Orain, berriz ere, jendearen interesak defendatu behar ditugu" EAJ - PNV\nUrkullu: �Orain Euskadiren garaia da! Orain, berriz ere, jendearen interesak defendatu behar ditugu� 2012/07/31\nGaur Bilboko Albia Lorategietan burutu den San Inazio egunaren ospakizun ekitaldian, EAJren EBBren presidente eta alderdi jeltzalearen Lehendakari izateko hautagai den i�igo Urkulluk eskertu egin du Sabino Arana, Lizardi, Ota�o, Agirre Lehendakaria, Lurgorri, Juan Ajuriagerra, Polixene, Lauaxeta, Nekane, Elvira, Irujo eta Uzturreren lana. �Eskerrik asko denei eta eskerrak ematen ditut eman ziguten ereduagatik. Belaunaldiz belaunaldi Euskadi eraiki zuten. Lan ixilean, beti lanean�. “Gure izana eta sena eredugarri eginez. Harro gaude Euzko Alderdi Jeltzaleaz. Harro gaude egindako bidearekin. Harro gaude izan ditugun bidegileetaz. Dena emon zuten, dena eman zioten maite dugun askatasunari!. Dena emango dugu, dena emango diogu maite dugun Aberriari!” gaineratu du.\nBuruzagi abertzalearen aburuz, orain, “herriari begiratu behar diogu. Herriari begiratu behar diogu, aurrez aurre, gertutasunez. Jendearekin egon behar gara, inoiz baino gehiago. Jendea entzun, jendea ulertu, erantzun ahal izateko. Herriak konpobideak eskatzen dizkigu. Hau izan behar da gure norabidea, gure obsesioa. Entzun eta erantzun. Arazoak ezagutu, konponbideak eskaintzeko”.\n“Euskal gizarteari begiratu behar diogu, euskaldunoi. Ezin gara arrisku-primarekin eta erreskate egitasmoekin despistatu. Guk Herriari begiratu behar diogu. Herriarekin egon behar gara. Herriari entzun eta erantzuten jakin behar diogu. Gaur Euzko Alderdi Jeltzalearen ibilbide luzea errepasatu dugu. Gure arbasoak gure eredu izan direlako. Beraiek, eguneroko beharrizanak ulertzen eta erantzuten jakin izan dutelako” gaineratu du.\nBukatzeko, Urkulluk azpimarratu du “orain Euskadiren garaia da! Orain, berriz ere, jendearen interesak defendatu behar ditugu. Orain akordioen eta adostasunen garaia da. Aurrean ditugun erronkak historikoak direlako”. “Krisi ekonomikotik irteteko, denok batera egin beharko dugu. Bakea eta adostasuna, denok batera lan eginez soilik lortuko ditugu”.\n“Eta denok batera status politiko berria lortuko dugu zeinarekin “Euskadi Nazio gisa onartuko da eta Euskal Herria, bere izaera propioaz gauzatzeko, eskubidea bermatuko da” azpimarratu du.\nEAJ-PNVk beste alderdi politikoekin harremanak hasiko ditu tributu-markoa berriztatzeko eta iruzur fiskalaren kontrako borrokarako plan integrala ezartzeko xedez 145 orrialdetik 1.a


"Euskara batua eta tokian tokiko erabilera: korapiloak eta erronkak" liburua aurkeztu da - Euskaltzaindia\n"Euskara batua eta tokian tokiko erabilera: korapiloak eta erronkak" liburua aurkeztu da\nEzkerraberri Fundazioak eta Euskaltzaindiak 2018an antolatu zuten jardunaldiaren helburua euskara informalari buruz gogoeta egitea izan zen: euskalkien papera zein den, ahozko euskarak eta argotak nolakoak izan behar duten, gazte hizkerak... Liburuki honek Mikel Zalbide, Adolfo Arejita, Joxerra Garzia, Inma Muñoa, Orreaga Ibarra, Xabier Euzkitze eta Asisko Urmenetaren gogoetak biltzen ditu. Euskaltzaindiaren Jagon bildumako 20. alea da.\nMikel Zalbide euskaltzain oso eta soziolinguistikan adituak euskara batua eta eguneroko mintzamolde arruntak zer diren azaldu eta biak uztartzeko aukerez idazten du. Uztartze hori lortu nahi bada, oinarrizko baldintza euskara bera indartzea da. Bestalde, alde formaletik, azken mende laurdenean areagotu egin dira, oro har, paper gaineko araudi hutsetik luze-zabaleko estandarizazio sozialera pasatzeko inplementazio-neurriak, eskola bidez bereziki. Aitzitik, inplementazio-lanaren oinarri diren erabilera-aukeren eta erabilera-esparruen alorrean ez da parez pareko gogoeta-lan zabalik egin. Ondorioz, tokian tokiko erabilerak bigarren maila batean geratu dira. Euskara batua hiztun-herri osoaren ikur eta batasun-indargarri da Zalbideren iritziz. Horrek guztiak euskalkien eta eguneroko mintzamolde arrunten gainetik jartzen du. Halaber, oso garrantzitsua da azalpen-prosa batu landu, erraz eta argia garatzea. Baina guztia ez da, ordea, hor amaitzen. Eguneroko mintzajardunari ere begiratu behar zaio: “Gizon-emakume arrunten aurrez aurreko jarduera xumean, eguneroko mintzajardun arruntean, oinarritzen dira nagusiki hiztun elkarte ororen bizia eta etorkizuna”.\nAdolfo Arejita euskaltzain osoak gaur egungo idazle, kazetari eta itzultzaileek herri-hizkeraren baliabideak berreskuratzeko ahalegina egin beharko luketela dio, eta “konpromiso” hitza erabiltzen du. Irakurleei dagokienez, batez ere irakaskuntza sisteman, serio hartu behar dela gure literatura tradizioa hobeto ezagutzea adierazten du. Arejitak sartaldeko hizkeratik egiten du gogoeta eta kezkati samar agertzen da hizkuntzaren egoeraz. Uste du euskara idatzi eta mintzatu landuak hizkera sendoa duten hiztunak behar dituela. Horren harira, ez du sartaldean biotopo osasuntsurik ikusten: “Uribe-Butroi ingurua ahul ikusten dut, Urdaibai aldean Gernika eta Bermeo ez dira lehengoak. Durangaldeak susperraldi handia izan dut azken hamarkadetan baina Durangoko hirigunea aspaldi erdaldundua da”.\nAzkenik, eta baikortasun keinu batekin bukatzeko, Adolfok ikus-entzunezko hedabideetan itxaropen handiagoa dauka: “Malgutasun gehiago erakusten dute euskararen transmisioan eta bizigarritasunean, hobeto egokitzen dira hiztunen egoeretara, eta moduren batean eredu egokia eskaintzen dute euskararen normalizazioari buruz”.\nJoxerra Garzia komunikatzailearentzat euskara estandarraren eta erregistro informalen arteko harremana euskarak duen gako nagusietako bat da. Ekarpen sendoak egiteko zailtasunez jabeturik, hari mutur batzuk erakustea du helburu, horiei tiraka ondorio batzuetara iristeko asmoarekin. Kalitatea hiztunaren zerbitzura egon behar duela dio. Hiztuna eroso sentitu behar da euskara hitz egiterakoan eta horretarako batua informaltzearen alde agertzen da. Baina ez edozein modutara, erdarakadak txertatzea, hizkuntza bera zabartzea edo herri hizkeretako hitzak edonola erabiltzea bistan da desegokia dela. Beste aukera batzuk garatzearen alde dago. Hiztunak hurbiltzeko hitanoa erabiltzea oso komenigarri ikusten du, eta tradizioan barneratzearen aldeko da, baina gaur egungo premietara egokituta, oraingo hiztunak probetxu atera dakion. Beste euskalkietara jotzea ere baliagarria izan daiteke, horrek komunikazioari bizitasuna edo txantxa izaera ematen badio. Hegoaldean esker anitz, bortz eta beste hainbat hitz bide horretatik erabiltzen dira. Desegokiagoa litzateke Ipar Euskal Herriko hitzak modu pedantean erabiltzea eta komunikazioa bizitu beharrean oztopatzea. Halaber, garrantzi handia ematen dio komunikazio estrategiak baliatzeari eta horretan funtsezkotzat jotzen ditu hezkuntza eta hedabideak.\nErregistroak, aldaerak, hizkera gazteak... zer egin dezake eskolak? galderari erantzuteko lan ildo batzuk planteatu dizkigu Inma Muñoa Ikastolen Elkarteko Hizkuntza Egitasmoen koordinatzaileak. Oso argi adierazten du “ikastetxe barruan nahiz kanpoan nagusiki euskaraz biziko diren gazteak hezi nahi dituen eskolak, ahal duen neurrian baina ezinbestean erregistro eta aldaeren gaiari heldu behar diola”. Hezitzaileek erregistro eta aldaeren lanketa eguneroko jardunean txertatzeko dituzten baliabideetatik bi aipatu ditu: Ikastetxearen Hizkuntza Proiektua eta konpetentzien bidezko hezkuntza eredua. Hizkuntza Proiektuak aukera ematen du ikastetxean sortzen diren komunikazio egoerak hizkuntzen ikuspegitik aztertu eta zenbait erabaki indarrean jartzeko, horien artean ikaskuntza prozesuetan erabiliko diren hizkuntzei eta erregistro-aldaerei dagozkienak. Ikaskuntza prozesuen esparruan, berriz, Euskal Curriculuma eta Heziberri 2020 egitasmo-ereduen ezaugarrien artean dago irakas-jarduna arazo-egoeren inguruan antolatzearena. Hots, ikasleek bizitzan topa ditzaketen arazo eta erronkei aurre egitea hezitzailearen laguntzarekin. Horien artean, arazo-egoeren lanketan zehar euskararen erregistro-aldaerak nahiz eleaniztasunaren kudeaketarekin loturiko alderdiak txertatzeko moduak daude.\nNafarroako Unibertsitate Publikoko irakasle den Orreaga Ibarrak gazteen hizkeretan jarriko du arreta. Gazte hizkera asko daudela esango digu eta adierazkortasuna eta kode txandaketa lotuko ditu. Gazteen artean erabiltzen den kode txandaketa ez da arbitrarioa, ez eta zentzugabea ere. Gazteek, egoeraren arinkeria eta arduragabetasun falta dela eta, egokiago ikusten dute erregistro hori erabiltzea. Egilearen ustez kode txandaketak gazte elebidunen arteko elkartasun sentimenduak indartzen ditu.\nXabier Euzkitze komunikatzaileak esango digu badela euskara batua eta euskalkiak uztartzeko aukera. Bere aburuz, bai euskara batuan, bai euskalkietan kalitate handiko eta txarreko testuen adibide ugari aurki daitezke. Bide horretatik, euskalkiek asko aberats dezakete euskara batua, baina kontrako norabidea ez da ahaztu behar. Euskalkiak asko pobretu dira azken urteetan eta alde horretatik, gaur egun, bere euskalkian itxuroso hitz egin nahi duen gazte batek beharrezkoa du irakurzaletasuna eta ereduzko hedabideak jarraitzea. Horrela ez bada, ez du sekula egundoko, gaitzeko edo alemaleko erabiliko eta etengabe kristona esango du. Komunikazioa sustatzeko, hitanoa ere oso baliagarria dela dio. Horren harira, garai berrietara moldatzeko malgutasun apur bat eskatzen du, eta lagun artetik harago beste testuinguru batzuetan erabiltzeko aukera, adibidez, gurasoen eta seme-alaben artean.\nAsisko Urmenetak bere hausnarketa «Informala = Informola?, Kolokiala = Koloniala» hitz-jokoan oinarritzen du. Euskara batuak bide bakarra garatu du, hizkera adiministratibo monokordea. Horrela gauzak, sortzaileak bide informala lantzeko arazoak izaten ditu asteburuko istorio arrunta euskara batuan kontatu nahi duenean. Horregatik zenbait proposamen egiten ditu, batez ere, euskalkietan arakatu ostean. Kasurako, gainkatu, zikotu, sakatu zein zankatu askoz egokiagoak ikusten ditu larrua jo edo txortan egitea baino. Bestalde hortera esateko askoz egokiagoa ikusten du Ipar Euskal Herrian erabiltzen den afrusa, edo cutreren esanahia bizkaierazko ugerdok hartzea proposatzen du. Asiskoren iritziz “Gazte hizkerak loratzen utzi behar ditugu, LIBERtituz eta JOLAStuz. Hori bai: arauak ezagutu egin behar dira, horixe baietz... gero arau horiek beroriek transgreditzeko”. Halaber, uste du ez dela beranduegi eta Euskaltzaindiak norabidea markatzen badu koloniotako komikilari, irakasle, esatari, itzultzaile eta beste askok jarraipena emango diote, karrika-dantza informalean.


Posta elektroniko aktibatuen abantailak Martech Zone\nAzaroaren 10ean, asteazkenean, 20 Azaroaren 10ean, asteazkenean, 20 Douglas Karr\nMezu elektronikoak normalean push marketinerako erabiltzen dira eta bat-bateko mezuak dira. Industriaren barruan, hau maitasunez ezagutzen da sorta eta eztanda. Denbora igorlearen esku dago. Aktibatutako mezu elektronikoak desberdinak dira, txantiloi pertsonalizatua eta erabiltzaileen datuak konbinatuz gertaera zehatz bat gertatzen denean mezu elektronikoa bidaltzeko. Ekitaldia abiarazleak posta elektronikoa. Aktibatutako mezu elektronikoak zuzenean backend sistemaren bidez edo posta elektronikoko zerbitzu hornitzaile baten bidez bidaltzen dira normalean API integrazioa.\nGure bezeroak bezalako marketin automatizazio sistema batzuk, Eskuineko interaktiboa, aukera eskaintzen du abiarazitako mezularitza sekuentzia oso bat diseinatzeko jendea zure webgunera eramateko. Abiarazitako mezu kanpainak oso pertsonalizatuak eta konplexuak izan ohi diren arren, onurak nahiko handiak dira. Normalean gertaera baten ondorioz gertatzen direnez, zehaztasun handiko denborarekin eta zehaztasunez bidali daitezke pertsonarengana iristeko momentu egokian, mezu egokiarekin, momentu egokian. Horrek bihurketa tasen hobekuntza eta bezeroen esperientzia hobetzea esan nahi du.\nEmail Monks-ek asmatu egin zuen abiarazitako mezu elektronikoetan infografia bitxia. Jende bikaina da. Txantiloi eder eta sentikorrak diseinatzen laguntzen digute CircuPress. Egin klik Infografian infografia interaktibo eta osoa ikusteko!\nTags: posta elektroniko automatizatuaposta elektroniko bidezko apiposta elektronikoko bihurketakhelbide elektronikoaaktibatutako posta elektronikoa


T. S. J. | EITB MEDIA\nPublikatuta: 2022/05/29 10:35 (UTC+2) Azken eguneratzea: 2022/05/29 13:33 (UTC+2)\nFelix Zubia Donostia Ospitaleko Zainketa Intentsiboetako Unitateko zerbitzuburua. EITB MEDIA\nMOEk ez du tximino-baztangaren aurkako txertaketa masiborik gomendatzen\nEuskal Autonomia Erkidegoan tximino-baztanga hiru kasu baieztatu diren une honetan, gaitz hori espero bezala garatzen ari dela ondorioztatu du Felix Zubia Donostia Ospitaleko Zainketa Intentsiboetako Unitateko zerbitzuburuak. "Tximino-baztanga kasu berriak izaten ari dira, espero zen moduan, transmisio-kateak abiatu zirelako eta inkubazio tarte horretan gaudelako", adierazi du medikuak Euskadi Irratiko Osasun Etxea saioan.\nArgitu duenez, kontaktu estutik sortutako gaitza: "derrigorrezkoa da zauriak ukitzea, oso gertu egotea edo sexu-harremanak izatea". "Hau jakinda, garrantzitsuena litzateke isolamendu neurriak betetzea: susmoa duenak laguntza eskatu dezala, isolatzea eta inguruko kontaktuei abisatzea", gomendatu du.\nHerritarren artean txertaketa zabaltzearen egokitasunez, Zubiak esan duenez, "1980ra artekoak txertatuak gaude; eztabaida egon liteke hortik aurrerakoak txertatu ala ez". Donostia Ospitaleko ZIUko arduradunak argi du: "txertaketa zabaltzea ez da beharrezkoa, oso kasu gutxi direlako; horiek modu arinean pasatzen ari direlako gaitza, eta ospitaleratzeak oso-oso bakanak dira".\nAmaitzeko, Zubiak gogoratu duenez, baztanga da "txertoen bidez munduan desagertarazi zen gaitz bakarra. Eta hori osasungintzaren eta zientziaren lorpen handia da".\nCovid-19aren gainean galdetuta, Zubiak nabarmendu du "egun daukagun maila altua" dela, "horrek esan nahi du kalean dabilela, bere gorabeherekin, baina nahiko egonkor". Beti bezala, norberaren burua babesteko neurriak hartzeko gomendatu die talde zaurgarrienei, hau da, inmunitate arazoak eta gaitz kronikoak dituztenei eta adinekoei.\nEtorkizunera begira, birusekin aurreikuspenak egitea oso zaila dela azpimarratu du. Dena dela, hiru arrisku aipatu ditu: omikron aldaera mantentzea, birusa endemiko izatetik epidemikoa izatera pasatzea eta, azkenik, aldaera berria sortzea, azken finean, birusa "munduan libre dabilelako". Esaterako, Ipar Korean "goraldi handian daude, txertaketa oso eremu txikira zabaldu zuten, eta baliteke hortik aldaera berria sortzea".


«EUSKARAK DENOK BEHAR GAITU» | www.amorebieta.com\nInicio Herria «EUSKARAK DENOK BEHAR GAITU»\n«EUSKARAK DENOK BEHAR GAITU»\nHorrela esan du Amaia Aurrekoetxeak, Amorebieta-Etxanoko Udaleko euskara zinegotziak gaur goizean Amorebitea-Etxanoko euskaltegien matrikula-aldiaren aurkezpenean komunikabideen aurrean egindako bere lehen agerraldian. «Euskarak denok behar gaitu». Berdin da langile, guraso, ikasle, etorkin nahiz euskalduna izan. Gure herriko euskaltegien helburu nagusia zornotzar guztiei euskara ikasteko aukera ematea da. Horretarako Amorebieta-Etxanoko Udalak udalerrian erroldatuta dauden euskara ikasleentzako diru-laguntzak ematen ditu, Aurrekoetxea zinegotziak gogoratu duenez.\nAmorebieta-Etxanoko Udalak, Zornotza Udal Euskaltegiak, AEK-k eta Zornotzako Barnetegiak hasiera eman diote 2019-2020 ikasturteko matrikula-aldiari. Idoia Zuloagak, Zornotza Udal Euskaltegiaren zuzendariak; Maribi Zubiagak, Zornotzako Barnetegiaren zuzendariak eta AEK-ko udalerriko arduraduna den Igor Landalucek, zornotzar guztiak deitu nahi dituzte aurtengo ikastaroetan matrikulatzera.\nZornotzako Barnetegiaren hileroko ikastaroen eskaintzaz gain, udalerriko Zornotza Udal Euskaltegiak, eta Zornotzako AEK-k jardun ezberdineko ikastaroetan matrikulatzeko aukera ematen diete zornotzarrei baita maiztasunaren aldetik ere: egunero astelehenetik eguenera, astean bi egunetan… Udako trinkoak edo iraileko eskaintza ahaztu gabe.\nHelburu nagusia euskara ikastea izanik, eskaintza ikasleei bideratua izango da. Horretarako, besteak beste, xede berezietarako taldeen aukera izango da (guraso taldeak, nagusientzako taldeak…), baita maila lortzea helburu duten taldeena ere.\nAmorebieta-Etxanoko Udalak udalerrian erroldatuta dauden euskara ikasleentzako diru-laguntzak ematen ditu. Eskariak urrian, ikasturtea amaitutakoan, aurkeztu ahal izango dira.\nHorrez gain, Euskara Zerbitzuak antolatua eta euskaraz berba egitea helburu duen Berbaldiak programan izen-ematea ere urrian izango dela jakinarazi du.\nArtículo anteriorEl Ayuntamiento abrirá en septiembre un nuevo local de estudios\nArtículo siguiente‘Leer tiene premio’, el programa que incentiva la lectura


Nafarroako lurretan dabil jada Euskarabentura | NAIZplus | NAIZPLUS\nNAIZPLUS | Euskarabentura\nNafarroako lurretan dabil jada Euskarabentura\nIbañetako portutik Nafarroarako bide hartuta, Euskarabentura espedizioak agur esan die Zuberoa eta Nafarroa Beherari.\nNAIZ+|2018/07/05 08:46 Eguneratua:\nZuberoa eta Behe Nafarroa zeharkatuta, Nafarroan murgildu da Euskarabentura espedizioa. Euskal Herria zeharkatzeko bokazioa du joan den uztailaren lehenean Maulen abiatutako espedizioak.\nAstelehenean ekin zioten lehen etapari. Maule eta Jutsi arteko bidea egin zuten orduan, 21,2 km eta + 700 metroko desnibela zuen ibilbidea.\n.@euskarAbentura espedizioko gazteak Jutsiko herrira iritsi berri dira txalo eta oihu artean #euskarabentura pic.twitter.com/mHYjxzE7n2\n— Iurre Bidegain (@Iurrebidegain) 2018(e)ko uztailaren 2(a)\nBigarren egunean Jutsi atzean utzi eta Donibane Garazi izan zuten helmuga.\n🚩Jutsi - Donibane Garazi\n👟 24 km\n📈 + 300 m#euskarabentura gosaldu ostean Behe-Nafarroan barrena pic.twitter.com/74i5CY8aKx\n— EuskarAbentura espedizioa (@euskarAbentura) 2018(e)ko uztailaren 3(a)\nHirugarrenean ostera, ekaitz arrisku handia zela medio, atsedenerako tarte luzeagoa izan zuten.\nEkaitza bortitza iragarri dute gaurko Orreaga inguruan eta Donibane Garazi - Auritz etapa gogorra bertan behera ustea erabaki du #Euskarabentura espedizioak. Lotarako tartea luzatu dugu gaur... pic.twitter.com/BDCqBK0tts\n— EuskarAbentura espedizioa (@euskarAbentura) 2018(e)ko uztailaren 4(a)\nMichele Etchebest eta Alphonse Idiart Maule eta Donibane Garaziko auzapezak Euskarabentura gertutik ezagutu eta gazteei harrera beroa egitera hurbildu ostean, espedizioak agur esan die Zuberoa eta Nafarroa Beherari.\nMichele Etchebest eta Alphonse Idiart Maule eta Donibane Garaziko auzapezen harrera beroarekin agur esaten diogu Ipar EHri, momentuz.\nIbañetako portutik orain, Nafarroarako bidean#euskarabentura pic.twitter.com/cJZr9JobWF\n140 lagunek osatzen dute Euskarabentura, 16-17 urte bitarteko 110 gazte eta 30 helduz osatutako lan-taldea baita eta Maule eta Getxo arteko bidea lotzea dute xede. Dena baina, ez da ibiltzea Euskarabenturan.‘Gartxot’ filma ikusteko aukera izan zuten gazteek atzo Auritzen eta aurrez, Donibane Garazin Laborantza herrikoia eta iraunkorra zer den ezagutzeko beta izan zuten dokumental bat ikusiz. Jolas eta gozamenerako tartea ere, non-nahi aurkitzen dute gazteek.\nGartxot filma Auritzen! Euri zaparrada aprobetxatzeko modurik onena! @berria #EuskarAbentura pic.twitter.com/Ms5vYTCzMZ\n— Olatz Silva (@olatz_silva) 2018(e)ko uztailaren 4(a)\nLaborantza herrikoia eta iraunkorraren dokumentala Donibane-Garazin. Ondoren gazteek laborari gazteei galderak egiteko aukera izango dute! #EuskarAbentura @berria pic.twitter.com/sRTC3nQoNF\n— Olatz Silva (@olatz_silva) 2018(e)ko uztailaren 3(a)\nDena ez da ibilbidea izango... diaboloa, kitarra, makil txinatarrak eta beste hamaika aukera! @berria #EuskarAbentura pic.twitter.com/ET3EmpNVva\n— Olatz Silva (@olatz_silva) 2018(e)ko uztailaren 2(a)\nEuskarAbentura espedizioa uztailaren 31ra arte luzatuko da eta Getxon (Bizkaian) bukatuko da 483 kilometro oinez eta orotara 783 km, dozenaka bidelagun egin ondoren eta, milaka esperientzia jaso eta gero. Euskal Herriko eta diasporako hamaika txokotako 16-17 urte bitarteko 110 gazte batu dira taldera. Gazteen gehiengoa, %43, bizkaitarra da (48 gazte), %21 nafarra (23 gazte), %19 Gipuzkoatik etorriko da (20 gazte) eta %13 Arabatik (14 gazte). Zuberoa, Lapurdi eta Behe-Nafarroatik gazte bana etorri da eta diasporatik bi; bat Washingtondik eta bestea Patagoniatik. Gazteen %65 emakumeak dira, 72 neska eta 38 mutil.\nEuskarAbentura abian, Maule atzean utzita


Humanity at Music, mundu mailako kultur ekitaldien podiumean — TUlankide MONDRAGON\nSinfonia Kooperatiboak "kultur ikuskizunen" kategoriako brontzea lortu du, ekitaldien munduan "Oscar" mailan kokatzen den "Eventex" sarietan.\n"Humanity at Music- Sinfonia Kooperatiboa" proiektuak sari bat jaso berri du, 2019an mundu mailan egindako ekitaldi kultural onenetako moduan kokatzen duena. Zehazki, "Eventex Sarien" hirugarren postua jaso du, kultur ikuskizunen kategorian. Kultur proiektuen sektorean oso ezagunak diren nazioarteko sariak dira, "Kultur ekitaldien antzekoak dira", sektoreko profesionalen arabera, eta aurten hamargarren aldiz ospatu dira. Deialdira, guztira, 39 herrialdetako 444 proposamen aurkeztu ziren, nazioarteko hainbat marka eta erakunderen ordezkari gisa, eta 60 adituk baino gehiagok osatutako epaimahai batek aztertu zituen.\nHumanity at Music - Sinfonia Kooperatiboa irailaren 14an izan zen, Gasteizko Buesa Arenan, eta ikuskizun kultural eta artistiko bakar gogoangarria izan zen. 1.000 pertsona inguruk parte hartu zuten eszenan (musikariak, dantzariak, koralistak), eta MONDRAGON Korporazioaren Esperientzia musika-formatuan birsortzen saiatu ziren. Fernando Velázquez konpositore getxoztarrak zuzendu zuen ekitaldia, eta Kukai Dantza Taldeak eta Euskal Herriko hainbat abesbatza eta dantza eskolak parte hartu zuten. Staff Eventosek zuzenduriko ekitaldia 15.000 pertsona baino gehiagok bizi izan zuten zuzen zuzenean eta ETBk egindako grabaketa www.humanityatmusic.com webgunean ikus daiteke orain.\nHumanity at Music - Sinfonia kooperatiboaren ezaugarri nagusia haren espiritu sozial eta kooperatiboa da. Beraz, proiektu honetan sinetsi, lagundu eta parte hartu duten milaka pertsona, kooperatiba eta erakunderekin ere partekatu behar da aitorpen berria. Zorionak danoi!


«Justizia eta erreparaziorako bidea irekitzen da amiantoaren biktimentzat» | Haria | IRRATIA\n2021 AZA. 23 - 10:21h\n«Justizia eta erreparaziorako bidea irekitzen da amiantoaren biktimentzat»\nEH Bilduk Espainiako Gobernuarekin adostuta 25 milioi euroko funtsa sortuko da amiantoaren biktimentzat. Asviamiek «pozik» hartu du albistea, baina lanean jarraituko dute. «Ezkutuko minbiziak azaleratu, batetik; enpresei kalte ordainak eskatu, bestetik; eta, funtsa eskatzeko lagundu, azkenik».\nJesus Uzkudun eta Itxaro Sukia\nAmiantoaren biktimentzako 25 milioiko funtsa adostu dute Espainiako Gobernuaren aurrekontuen negoziazioan EH Bilduk eta Sanchezen Gobernuak.\nAmiantoaren kontrako borrokan ari den Asviamie elkarteak «pozik» hartu du albistea. Orain, biktimentzat justizia eta erreparazioren tartea irekitzen da Jesus Uzkudunen esanetan: «Maila bateko aitortza da, urte askotan ez digute kasorik egin, parre ere egin digute aurpegira».\nKonpromisoa hartu dute hurrengo bi hilabeteetan funtsa martxan jartzeko. Asviamiek, ordea, garbi du euren borroka ez dela amaitu. «Oraindik amiantoak eragindako minbizi ugari detektatzen dira, askok horrekin loturarik egiten ez duten arren. Horiek azaleratu eta pertsonei laguntzen jarraituko dugu elkartetik. Gainera, enpresa gaur egun existitzen bada, konpentsazioak eskatzeko bidean aritzen gara». Hala eta guztiz ere, badago beste kasuistika bat: «askok minbizia garatu dute eta euren enpresa itxita dago. Beste batzuk enpresa horren alboan bizitu dira, edota langileen arropa garbitzen kutsatu dira. Hauek ez dute noren kontra jo, eta konpentsazio funtsa horientzat da bereziki».\nLuis Mari Sukiaren kasua\nDuela urtebete inguru erietxeratu zuten Luis Mari Sukia. Galdetu zioten ea amiantoarekin lan egiten zuen, eta «harrituta geratu zen», hala kontatu digu bere alabak, Itxaro Sukiak. Zoritxarrez, abuztuan hil zen Luis Mari. Aldarri garbia egin du Itxarok: «Enpresa horretan aritu ziren langile guztiei jakinarazi eta probak egitea». Konpentsazioa «ongi» dago, baina heriotzak ekiditea nahi dute. Enpresa hori itxita dago, baina gizarte segurantzak ardura hartu eta langile horiekin harremanetan jartzea eskatzen dute. Goiz detektatuz gero, bizitzeko aukerak handitzen baitira.\nSaihestu zitekeen baina ez zen egin, fibrozementuaren lobbyak nahita ezkutatu zuen haren arriskua eta 60ko hamarkadatik gaur arte masiboki arnastu dute langileek nahiz ingurukoek. Egun Euskal Herrian eta Mendebaldeko toki gehienetan amiantoa erabiltzea debekatuta egonagatik ere, erruz ikus liteke eraikin, eskola eta hainbat bazterretan. Beraz, tamalez, min egiten jarraituko du etorkizunean ere. Halaber, munduko populazioaren %70 duten herrialdeetan erruz ari dira mineral hilgarria produzitzen eta manipulatzen.\nBestetik, amiantoa kudeatu eta erretiratzeko laguntza publikoak exijitu ditu Uzkudunek, ongi kudeatu dadin eta ondorengo belaunaldiei arazo hau utzi ez diezaiegun.\nCondena a Cofivacasa y Sidenor por no actuar contra el amianto que causó la muerte de un obrero


ZURIA BELTZEZ – 354 – sugar zuriak – Hala Bedi\nHala Bedi > Podcast-ak > Musika > zuriabeltzez > ZURIA BELTZEZ – 354 – sugar zuriak\nZuria Beltzez: ZURIA BELTZEZ – 354 – sugar zuriak\n28 abendua, 2018 Zuria Beltzez 0\nHona hemen jorratu dugun kanta berezien bilduma berria. Gaurkorako berreskuratu ditugun estiloen artean, sitar funk instrumentala, R&B aparta, crooner pop gartsua, soul elegante leuna, funk indartsua, rockabilly bitxia, neopsikodelia introspektiboa, garage hiltzailea, bossanova koloretsua, son kubatar epela, salsa kolonbiar salatzailea, eta azkenik, reggae harribitxi pare bat. Guzti hori ordubeteko amalgama heterogeneoan bilduta. Belarri zein aldakentzako opari musikal ederra!\n0- The Red Inspectors – Clutching at Straws 1- Hannah Dean – Strange man 2- Tom Jones – Lonely one 3- Lou Rawls – Everywhere I go 4- Lillian Hale – Don’t boom boom 5- Union Avenue – Ace of spades 6- My Expansive Awareness – Going nowhere 7- Paul Orwell – I’ll be your murderer 8- Oscar Brown Jr. & Luiz Enrique – Barra limpa 9- Orquesta Kubavana – Sun sun babae 10- Celia Cruz – Bemba colorá 11- Fruko y sus Tesos – El preso 12- Prince Buster – Bald head pum pum 13- Matumbi – (I can’t get enough of that) Reggae stuff\nZuria Beltzez: ZURIA BELTZEZ - 354 - sugar zuriak\n← Laboratorio Plat de cine: Federico Fellini parte 01\nGAZTE BULKADAK 5 | “Jardines de Uleta”ko lan gatazka, Martxoak 3 elkartea, eta lan kontratuak →


Federico Jiménez Losantos — Wikiquote\n(Federico Jimenez Losantos(e)tik birzuzenduta)\nFederico Jiménez Losantos (Teruel, Espainia, 1951ko irailaren 15a), kazetari eta idazle espainiarra da. Espainiako Elizaren COPE irrati kateko esataria da.\n"ETA da agintzen duena, inoiz ez du gobernatzeko asmorik izan. Boterea lor dezakeela uste duenean botere osoarekin izango da, Kubaren antzera".\n(Euskal gatazkaren irtenbideari buruz galdetutakoan) "Nik ez dut inoiz euskal gatazka aipatzen. Nik terrorismoa eta diktadura nazionalista aipatzen ditut. Irtenbide bakarra horien aurka borrokatzea da, edozein totalitarismorekin bezala".\n(Euskal Herria independentea balitz) "Espainiak ez luke onartuko eta aro arriskutsu batean sartuko ginateke, terrorismo nahiko orokorrean, Arzallus eta Ibarretxe terrorismoa defendatuz ariko lirateke baina nazioarteko foroetan. Alegia, ia-ia orain bezala".\n"Gertatzen dena da euskal espainolistak hain heroikoak direla, ezen ezinezkoa dela heroiko gisa ez estimatzea eta horrela euren auzokide totalitarioak konpentsatzea".\n"UPN heroikoari dagokionez, berari esker existitzen da Nafarroa. PSOEk eta UCDk berak ere Euskadi jaio berriari eman nahi zioten".\n"Estatu kolpe hau (Kataluniako estatutuaren proposamenari buruz), berriro diogu, ez da PSOEk eta ERCk buruturiko lehena. Ez da Espainiako errege batek babesturiko lehena ere. Baina azkena eta behin betikoa izan liteke".\nLibertad Digital egunkaria, 2005eko urriaren 1a.\n"Katalanofobia espainiar bati zuek bezalako jendea entzutean sortzen zaion erreakzioa da".\nERC alderdiko politikariei zuzenduz.\n"Kataluniako gizartearen gaitza nazionalismoa eta ustelkeria dira duela 25 urtetik, eta Kataluniak hori merezi du".\n"Katalunian de facto diktadura bat bizi da, izu gorriarekin hitzarmena barne hartu duen errejimen despotikoa".\nEl Mundo egunkaria, 2005eko azaroaren 7a.\n"Jende askok ez daki ERC betidanik alderdi bortitza izan dela, beti kolpista; bere gazte-militanteek, Escamots-ekoek, era faxistan desfilatzen zutenak".\n"Duela 40 urte Katalunian askatasun gehiago zegoen, eta hori diktadura bat izan arren".\n"Katalana Katalunian bizi, lan egin eta ERC bozkatzen duen pertsona da; beste guztiak Martekoak dira".\n"Katalunia Espainiako balkanizazioaren eredua izango da".\n"Asteburu honetan argi gabeko akordio hori burutu da, takigrafo barik, transparentzia barik, demokrazia barik, ganorako ezer barik, non Espainiak Katalunia nazio bezala aitortu du, legalki aitortuko du, beraz beste nazio bat edukiko dugu. Bat bakarra ginen eta orain bi gara, eta hamahiru edota hamalau izateko bidean. Eta zuek uste duzue honekin dena bukatu dela? Ezta pentsatu ere. Zapaterok egin duen bakarra denbora irabaztea da; bi urte? lau, agian?"\n"Gaztaroan radikalismo eta ezjakintasunaren nahaste bat sortarazten da, ezjakin radikal zahar batzuek, irakasle progreek adibidez, probetxua atera diezaioketenak".\n"Orain falta zaigun bakarra separatista bai baina zentralista ez izan ahal izatea litzateke".\n"ZPri Espaina nazioa kontzeptu eztabaidatua eta eztabaidagarria iruditzen zaio, Nazio katalana aitzitik, ez. Hortik aurrera, eta bere ETAren eta Mojamé-ren aurreko belaunikatzea, hondamendia ez den edozer mirari bat izango da".\n"Niri barrea eragiten dit Perpiñanko heroia demokraziako klaseak ematen ikustea. Zer ez duzu gogoratu nahi? Zuk ETArekin paktua egin zenuen haiek Espainako leku guztietan hilko zutela Kataluniaren salbuespenarekin".\n"Egunero birritan edota hirutan Fatxa deitzen ez badizute, zerbait txarto egiten ari zarela esan bahi du".\n"Handitzen ez den askatasun bat, txikitzera kondenatua dago".\n"Hobe liberal fanatikoa izatea terrorista disimulatua baino".\nOrrialdearen azken aldaketa: 7 abuztua 2015, 00:40.


100 urteetako historia Leka Enea izenaren atzean ezkutaturik – Irunero\nIa konturatu gabe San Miguel auzoan kokatutako Leka Enea ikastetxeak 100 urteetako ibilbidea osatu du. 100 urte horietan zehar milaka ikasle, irakasle eta langile igaro dira zentrotik Leka Enearen historia osatzen lagundu dutenak. Mendeurrena ospatzeko ekintza ugari antolatu dira ikastetxe barnean zein ohiko errutinatik aldenduz. Gorabehera historikoz betetako urteen ostean, ekola etorkizuneko errealitate eta erronkei aurre egiteko prest dago.\nG40577: Leka-enea eskola, atzean Ducoureau eraikina, Plaiaundiko eremua eta Hondarribia.\n2019ko abenduaren 3an betetzen da zehazki Leka Enea ikastetxearen sorreraren mendeurrena. Data garrantzi- tsua ospatzeko hainbat ekitaldi antolatu dira. Lehen ospakizunak joan den urteko ikasturtean zehar egin ziren ikastetxean bertan, zentroaren sarreran kokatutako erausketa, bazkaria edo ikasturte amaierako emanaldi bereziaren bitartez. Estitxu Rojas Leka Enea ikastetxeko idazkariak azaldu duenez, ikastetxetik atera eta hiritar guztiei hurbiltzeko asmoz, azaroan zehar beste zenbait ekintza antolatu ziren mendeurrenaren dataren gertutasuna aprobetxatuz. Horrela, erakusketa Geltoki kaleko lokalera lekualdatu zen eta bazkaria izan dira antolatutako azken ekitaldiak. Hortaz gain, 1976. urtetik eskolan publikatzen den aldizkariaren edizio berezia prestatu da, azken 100 urteen errepasoa egin eta paperean islatzeko.\nG40575: Leka-enea eskolaren barnekaldea\nJoxemi Zabalo, Leka Enea ikastetxeko zuzedariak adierazi du, “oso polita izan da mendeurrenaren ospakizun ekitaldietan jendea nola elkartu den ikustea”. Izan ere, ikasturte edo hamarkada ezberdinetan zehar Leka Eneako ikasgeletatik igaro diren belaunaldi ezberdinetako ikasle, irakasle eta zentroko langile ohiak biltzea lortu baita. Aloña Zabala Leka Eneako ikasketa buruak azaldu duenez, adin desberdinetako jende ezezaguna erakusketako argazkien aurrean elkartu dela ikusi dute azken egunetan zehar, bakoitzaren esperientzia eta bizipenak partekatzeko. Joxemi Zabalo zuzendariak gaineratu duenez, eskolatik igarotako pertsonen oroitzapenak entzutea oso aberasgarria izan da haientzat, izan ere, Leka Enearen iragana hobeto ulertzeko aukera izan dutelako.\nG26889: El Pinar eskola taldea 1984 urtean, “El Rancho” bezala ezaguna izan zena.\n100 urte igaro diren arren, ordea, eskolan hobetzeko grinak bizirik jarraitzen du zentroko langileen artean. Leka Eneako zuzendariak azaldu duenez, auzo izaera duen eskola bat izaten jarraitzeko asmoa dute, azuoko errelitatera egokitu eta erabiltzaileen beharrei erantzuteko gai izango dena. Honela, urteak igaro arren, familiei gertutasuna transmititzen jarraitu nahi dutela azpimarratu du Joxemi Zabalok, “eskola eta bertara ikastera datozen haurrak modu ilusionantean ikusten ditugu”.\nEtorkizunari begira, kalitatezko heziketa eskaintzeaz gainera, ikasle gehiago jaso ahal izateko eskolako instalakuntzak handitzeko beharra ikusten dutela azaldu du zuzendari taldeak. “Leka Enea XXI. mendearekin bat datorren ikastetxea izatea nahi dugu”, adierazi du Joxemi Zabalo zuzendariak.Honela, 100 urteetan zehar egindako ibilbidea ahaztu gabe, Leka Enean etorkizunak ekarriko dituen erronkei aurre egiteko prest daude.\nG40229: Leka-enea eskolako ikasleak 1990ko hamarkadan.\nXX. mende hasieran hasi zen Leka Enea ikastetxea lanean. Garai hartatik gaur egun arte gauzak asko aldatu dira. Bide horretan eskolak hainbat erronkei aurre egitea lortu zuen, adibidez, 1936. urtean Irun suntsitu zuen sutearen ostean eskolak aurrera jarraitzea lortu zuen maistra bakar batekin. Beranduago, Pasiotarrei alokatutako lokalean sutea izan ondoren, ikasturtea hori amaitzea lortu zen.\nG40297: Haurrentzako jolasak Leka-enea ikastetxean 1990ko hamarkadan.\nZoritxarreko gertakariak alde batera utzita, Leka Eneak hazten jarraitzeko lekua topatzeko gai izan zen. Historian atzera eginez Leka Eneako ikasgelak hainbat eraikin, pabilioi eta etxabeetan kokatu dira momentuko beharrei erantzuteko prest. Horrela, Geltoki kaleko eskola txikia, Leka Enea kaleko eraikina, Ducoureau jauregia, Pasiotarren lokala, Luis de Uranzu kaleko etxabeak eta “El Rancho” ikastetxearen historiaren parte izan dira.\nPosted in ErreportajeakTagged 100 urte, Ikastetxea, irun, irunero, Leka Enea, Mendeurrena


Haurrak eta nerabeak - Servicio detalle - Zarautz\nGizarte zerbitzuen Departamentutik kalteberatasun edo babesgabetasun egoeran egon daitezken haur, nerabe eta beraien familiekin lan egiten dugu. Familiei aholkularitza eta orientazioa eskaintzen zaie, eta beharrezkoa denean programa eta zerbitzuak martxan jartzen dira. Familia, herriko ikastetxe eta osasun zerbitzuekin elkarlanean aritzen gara eta ondorengo programak garatzen ditugu:\nFamilientzako aholkularitza eta orientazioa.\nAdingabeei eta familiei zuzendutako esku-hartze programa.\nFamilientzako aholkularitza eta orientazioa\nFamiliei aholkularitza eta orientazioa eskaintzen zaie haur eta nerabeen arrisku egoerak ekiditeko eta beharrezkoa bada esku hartzeko. Beharrezkoa denean, osatzen den balorazioan oinarrituta, zerbitzu espezifikoak martxan jartzen dira.\nAdingabeei eta familiei zuzendutako esku-hartze programa\nBeharrezkoa den kasuetan, esku-hartze psikosozial eta/edo gizarte eta hezkuntza eskuhartzeak bideratzen dira familietan psikologia eta hezkuntza profesionalen laguntzarekin. Programa horien helburuak:\nPertsonaren edo/eta familiaren testuingurura moldatzen ez diren eta kaltegarriak diren ohitura, portaera, pertzepzio, sentimendu eta jarreren aldaketa erraztea.\nGaitasunak, jarrerak, ahalmenak, ezagutzak, irizpideak, pautak, trebetasunak jasotzea; familiei modu autonomoan moldatzen lagunduko dietenak, hala nola beren gizarteratzean eta gizarte zein familia mailako bizikidetza egokian.


ELIZONDOKO PLAZAREN BERRITZE LANAK HELDU DEN ASTEARTEAN HASIKO DIRA\nAtzo goizean Baztango udalak eta Mariezcurrenak Elizondoko plazako lanak egiteko kontratua sinatu zuten eta berritzea abiatzeko alderdi juridiko eta tekniko guztiak loturik lanak heldu den asteartean hasiko dira. Egin beharrekoak BEZ gabe 49.125 euroko kostua izanen du eta udalaren gain 23.083 geldituko da; gainerakoa kontratistak ezkutuko akatsen kontzeptu gisa ordaindu beharko du.\nPlaza berritzeko kontratua sinatuta asteartean plazako markesinak eskuz urratzen hasiko dira eta ondoko asteetan kioskoa eta belar-parterrea eginen dituzte. Lanak ongi bidean ekainaren akaberarako eginen dira, nahiz kontratuan uztailaren 14 artioko epea ematen den. Proiektuak Elizondoko Herriko Batzarraren on-ikusia du. Joan den buruilaren 28an egindako batzarrak Laborra arkitektuak egindako proposamenari baiezkoa eman baitzion.\nElizondoko plaza berritzeko arrazoi nagusia markesinak hondaturik daudela da. Plaza egin eta guttira kanpoko giroa (euria, haizea…) markesinak hondatzen hasi zen. Udaleko teknikariek egindako txostenaren arabera ezkutuko akatsengatik. Horregatik, markesinen konponketa egin ahal izateko udala plazaren proiektua idatzi eta egin zutenekin harremanetan paratu zen. Alta, obraren egileak, markesinen behin betiko konponketarik ez zuela bermatzen ahal erran zuen, seguru aski, moldaketak egin eta 5-7 urtera berriz zartatuko zirela. Horrela, Baztango Udalak markesinen konponketarako ezkutuko akatsengatik enpresak ordaindu beharrekoa 26.081 euro (Bez kanpo), plaza eraberritzeko erabiltzea pentsatu zuen eta, horretarako, Elizondoko herriarekin orain eginen den plaza berriaren diseinua landu zuen. Proiektuak, BEZ gabe, denera 49.125 euroko aurrekontua izanen du. Udalaren gain 23.083 euro (BEZ gabe) geldituko da eta Mariezcurrenak ezkutuko akatsengatik 26.081€ bere gain hartu beharko du.


| 2020-02-11 20:58:00\nZaldibarko zabortegiaren gertaeraren ondoren, kezka zabaldu da herritarren artean, batez ere inguruko herrietan. Airearen kalitateak kezka eragiten du, eta horretarako erabaki du Jaurlaritzako Ingurumen Sailak neurketak egitea. Baina uraren kalitateak ere kezka eragiten du, eta zaindu beharrekoa da. EH Bilduk bat egiten du herritarren artean gero eta zabalduago dagoen kezkarekin. Herritarrei uneoro informazio zuzen eta zehatza eman behar zaiela uste du.\nAzken orduetan, aregaotu egin da uraren kalitatearen inguruko kezka. Eitzaga auzoko bizilagunei txorroteko ura ez edateko eskatu diete. Eibarren, Ego-gain errekan orbanak ere azaldu dira. Edozein dela ere orban horien jatorria, herritarrek informazio zehatza izan behar dutela uste du EH Bilduk.\nHorrenbestez, Ego-gain eta Deba erreketako uraren kalitatean neurketak egiteko eta neurketa horiek emaitzak uneoro herritarrei jakinarazteko deia egiten diote Eibar, Elgoibar, Mendaro eta Debako EH Bilduk arlo horretaz arduratzen den URA Agentziari.\nUrruzunoko zabortegia zegoen lekuan lindano maila neurtzeko eskaera egingo du EH Bilduk\n1999. urtean jakin zen inguru horretara material arriskutsua ekarri zutela, eta kutsadura maila zenbateko den jakin beharra dagoela uste du ezker subiranistak\n| 2020-02-10 15:42:00\nZaldibarko zabortegiaren inguruan gertatzen ari direnak gertatuta, gai kutsagarri eta arriskutsuen inguruan kezka zabaltzen ari da herritarren artean, elgoibartarren artean ere bai, erori den Eitzaga auzoko zabortegia Elgoibartik kilometro gutxitara dagoelako eta gai arriskutsuen berri ematen ari direlako hedabideak. Elgoibarren bertan ere ez gaude gai arriskutsu horietatik salbu.\nIzan ere, Urruzuno auzoan zabortegia izan zen, eta hanbat salaketa eta ikerketa tarteko, 1999. urtean jakin zen lindadoa zegoela bertan. Trapagatik 200 kamioi ekarri zituzten. Lindanoa zuten kamioietan ekarritako lurrek. Debabarrenako Mankomunitateak lur horien azterketa egin zuen zuen orduan, eta lindanoa egon bazegoela ondorioztatu zen, maila txikian izan arren.\nLurren azterketa berria egitea eskatzen du orain Elgoibarko EH Bilduk. 20 urte dira, guk dagikula, neurketarik egin ez dena. Eta lindanoa, egon badago. Herritarren artean gai kutsakorren inguruan zabaldu den kezka ikusita, beharrezkoa ikusten dugu neurketa berriak egitea, eta Udalak hartzea horren ardura. Hala, ekimena aurkeztuko du EH Bilduk Elgoibarko Udalean, Urruzunoko lurretan lindanoa edo bestelako gai kutsakorrak dauden edo ez jakiteko eta arrisku maila zenbatekoa den ezagutzeko.


Gatazkarik Gabeko Teknologia kanpaina izango da LibreCon 2016 ekitaldian | Alboan\nEkitaldian kanpainaren hainbat alde azaltzeko gune berezia jarriko da. Horrela, bi egunetan Iván Benítez argazkilariak eginiko Zure mugikorrak ezkutatzen duena erakusketa izango da ikusgai. Telefono mugikorrak, ordenagailuak eta beste gailu elektronikoak fabrikatzeko ezinbestekoak diren mineralak Kongoko Errepublika Demokratikoan nola erauzten diren gureganatzen digu erakusketa horrek 29 iruditan\nBestaldetik, 22an asteartean, Justine Masika, Synergie des Femmes pour les Victimes des Violences Sexuelles (SFVS) erakundeko buruak herrialdeko ekialdean orokortua dagoen emakumeen aurkako bortizkeriari buruzko hitzaldia eskainiko du. SFVS erakundea tokiko 35 erakunde batzen dituen sarea emakumeei babesa lau alorretan emanez: laguntza medikoa, juridikoa, psiko-soziala eta ekonomikoa.\n22an ere Amparanoia taldekoa izandako Amparo Sánchez kantariak hainbat material aurkeztuko du, ALBOAN eta GGT kanpainari eginiko laguntzaren ondorioz: Kongorako bidaian grabatutako bideoak, eta Mamá África abestia bertan joko duena\n23an Guillermo Otano, ALBOAN-eko Ikasketa eta Formakuntza Proposamena saileko teknikariak Teknologia elektronikoaren etika: mugikorrak eta gataztaz kutsatutako mineralen arazoa izeneko hitzaldia emango du.\nBere aldetik, LibreCon ekitaldiak teknologiak eta garapen etikoak bat egiteko konpromisoa gauzatuko du Gatazkarik Gabeko Teknologia (GGT) kanpainari sarrera bakoitzeko 3 euro emanez.


ARANGUREN (NAFARROA); Kiroldegian, 18:00etan.Ikusi gehiago\nLARRABETZU (BIZKAIA); Porrotx eta Marimotots frontoian, 17:30ean eta 19:00etan.Ikusi gehiago\nOÑATI (GIPUZKOA); Kiroldegian, 17:00etan.Ikusi gehiago\nBASAURI (BIZKAIA); Social Antzokian, 16:30ean eta 19:00etan.Ikusi gehiago\nDONOSTIA (Gipuzkoa); Okendo Kultur Etxean, 17:30ean, PORROTX ETA MARIMOTOTSIkusi gehiago\nZALLA (BIZKAIA); Antzokian, 17:00etan eta 19:00etan.Ikusi gehiago\nIRUÑEA (NAFARROA); Zentral aretoan, 10:45ean eta 12:45ean.Ikusi gehiago\nADUNA (GIPUZKOA); Plazan, 12:45etan Porrotx eta MarimototsIkusi gehiago\nmaiatzak 04: ARANGUREN (NAFARROA); Kiroldegian, 18:00etan.\nmaiatzak 06: LARRABETZU (BIZKAIA); Porrotx eta Marimotots frontoian, 17:30ean eta 19:00etan.\nmaiatzak 07: OÑATI (GIPUZKOA); Kiroldegian, 17:00etan.\nmaiatzak 08: BASAURI (BIZKAIA); Social Antzokian, 16:30ean eta 19:00etan.\nmaiatzak 13: DONOSTIA (Gipuzkoa); Okendo Kultur Etxean, 17:30ean, PORROTX ETA MARIMOTOTS\nmaiatzak 15: ZALLA (BIZKAIA); Antzokian, 17:00etan eta 19:00etan.\nmaiatzak 28: IRUÑEA (NAFARROA); Zentral aretoan, 10:45ean eta 12:45ean.\nmaiatzak 29: ADUNA (GIPUZKOA); Plazan, 12:45etan Porrotx eta Marimotots


Musikazuzenean - PARTE HARTU\nWebgune parte hartzaile eta irekia da www.MusikaZuzenean.com. Euskal Herriko zuzeneko musika eszena bultzatu eta sostengatzeko asmoz jaio den webgune berri hau, gaur egun gure eszenatokietan gertatzen denaren isla izan du. Une honetan bizi dugunaren isla. Horretarako, zuzeneko musika maite duten guztien parte hartzea ezinbestekoa da.\nParte hartu atala, webgunea hobetu eta sendotzeko sortua da.\nModu hauetan lagun dezakezu MusikaZuzenean egitasmoa:\nEMAN ZURE KONTZERTUEN BERRI:\nMusika talde, gaztetxe, areto edo taberna txiki bat baduzu, MusikaZuzenean webgunean zure emanaldien berri emateko ezinbesteko gunea duzu. Egin zaitez erabiltzaile eta zabaldu mezua. Era berean, MusikaZuzenean webgunearen bidez zure emanaldien berri zabaltzeko aukera izanen duzu sare sozialetan.\nUgariak dira eszenatoki aurrean batzen diren argazkilari eta zaletuak. Horietako bat zara? Zure argazkiak gure webgunean ikusi nahi badituzu, jarri gurekin harremanetan eta zure argazkiak gure galerian atxikituko ditugu. Horrela, guztion artean, egungo eszenaren argazkia osatuko dugu.\nBIDALI ZURE BIDEOAK\nBideo atala ere jarri dugu webgunean. Zure musika taldeak bideo bat argitaratu berri badu, guk egngo diogu toki gure galerian. Estudioko, zein zuzeneko bideoklipak onartzen ditugu, beti ere 2010eko irailetik aurrera grabatuak badira.\nBIDALI ZURE KRONIKAK\nKontzertuen kronika idatziak biltzeko gunea ere jarri dugu. Kontzertuaren zure ikuspegia eman nahi baduzu, hemen duzu aukera. Era berean, kontzertu zehatz batera joateko asmoa baduzu, jarri gurekin harremanetan eta guk erraztuko dizugu bidea.\nIZAN ZAITEZ BERRIEMAILE\nZure inguruan gertatzen den guztia jakin nahi dugu. Izan zaitez berriemaile eta partekatu gurekin zure herrian edo eskualdean egingo diren musika emanaldiak. Eskuratzen dugun informazio osoa eskertuko dugu.\nEgin zaitez erabiltzaile eta parte hartu zozketa gunean. Disko berriak, argazki liburuak, kontzertu sarrerak, musika taldeen kamisetak… Erabiltzaile izatea abantailak ditu gurean. Izena eman eta zabaldu komunitatea.\nIZAN ZAITEZ MUSIKAZUZEN LAGUN\nMusika Zuzenean proiektua bizirauteko zure laguntza behar du. Urtean 25 eurotako kuota ordainduz gero, egitasmoa laguntzeaz gain, argitaratuko ditugun produktuetan beherapenak eta lehentasuna izan dezakezu. (LASTER)